text:
πρόσωπο:
 i)
 «ανήκει» σε φυσικά ή νομικά πρόσωπα Μέρους αν πάνω από το 50 % του μετοχικού κεφαλαίου του ανήκει κατά πλήρη κυριότητα σε φυσικά ή νομικά πρόσωπα του εν λόγω Μέρους· και
 ii)
 «ελέγχεται» από φυσικά ή νομικά πρόσωπα Μέρους αν τα εν λόγω φυσικά ή νομικά πρόσωπα έχουν την εξουσία να ορίζουν την πλειοψηφία των μελών του διοικητικού συμβουλίου του ή να διευθύνουν νομίμως τις δραστηριότητές του·
 ιδ)
 «νομικό πρόσωπο Μέρους»:
 i)
 για την Ευρωπαϊκή Ένωση, νομικό πρόσωπο που έχει συσταθεί ή οργανωθεί σύμφωνα με τις νομοθετικές και κανονιστικές διατάξεις της Ευρωπαϊκής Ένωσης ή των κρατών μελών της και συμμετέχει σε ουσιαστικές επιχειρηματικές δραστηριότητες (27) στο έδαφος της Ευρωπαϊκής Ένωσης· και
 ii)
 για την Ιαπωνία, νομικό πρόσωπο που έχει συσταθεί ή οργανωθεί σύμφωνα με τις νομοθετικές και κανονιστικές διατάξεις της Ιαπωνίας και συμμετέχει σε ουσιαστικές επιχειρηματικές δραστηριότητες στο έδαφος της Ιαπωνίας·
 Παρά τις διατάξεις των σημείων i) και ii), ναυτιλιακές εταιρείες οι οποίες είναι εγκατεστημένες εκτός της Ευρωπαϊκής Ένωσης ή της Ιαπωνίας και ελέγχονται από υπηκόους κράτους μέλους της Ευρωπαϊκής Ένωσης ή της Ιαπωνίας, αντίστοιχα, διέπονται επίσης από τις διατάξεις του παρόντος κεφαλαίου, αν τα σκάφη τους έχουν νηολογηθεί σύμφωνα με την αντίστοιχη νομοθεσία σε κράτος μέλος της Ευρωπαϊκής Ένωσης ή στην Ιαπωνία και φέρουν τη σημαία του εν λόγω κράτους μέλους ή της Ιαπωνίας·
 ιε)
 «μέτρα που λαμβάνονται από Μέρος»: μέτρα που θεσπίζονται ή διατηρούνται από:
 i)
 κεντρικές, περιφερειακές ή τοπικές διοικήσεις και αρχές και
 ii)
 μη κυβερνητικούς φορείς κατά την άσκηση των αρμοδιοτήτων που τους έχουν ανατεθεί από κεντρικές, περιφερειακές ή τοπικές διοικήσεις και αρχές·
 ιστ)
 «λειτουργία»: διοίκηση, διαχείριση, διατήρηση, χρήση, αξιοποίηση και πώληση ή διάθεση μιας επιχείρησης·
 ιζ)
 «πώληση και προώθηση στην αγορά υπηρεσιών αερομεταφορών»: δυνατότητα του ενδιαφερόμενου αερομεταφορέα να πωλεί και να προωθεί ελεύθερα στην αγορά τις υπηρεσίες αερομεταφορών του, συμπεριλαμβανομένων όλων των θεμάτων που άπτονται της προώθησης στην αγορά, όπως έρευνα αγοράς, διαφήμιση και διανομή· οι δραστηριότητες αυτές δεν περιλαμβάνουν τον καθορισμό τιμών των υπηρεσιών αερομεταφορών ούτε τους ισχύοντες όρους·
 ιη)
 «υπηρεσίες»: κάθε υπηρεσία σε οποιονδήποτε τομέα, με εξαίρεση τις υπηρεσίες που παρέχονται κατά την άσκηση κρατικής εξουσίας·
 ιθ)
 «υπηρεσίες που παρέχονται ή δραστηριότητες που εκτελούνται κατά την άσκηση κρατικής εξουσίας»: υπηρεσίες ή δραστηριότητες που δεν παρέχονται ούτε εκτελούνται σε εμπορική βάση ή σε ανταγωνισμό με έναν ή περισσότερους οικονομικούς φορείς·
 κ)
 «πάροχος υπηρεσιών»: κάθε φυσικό ή νομικό πρόσωπο που ενδιαφέρεται να παράσχει ή που παρέχει υπηρεσία· και
 κα)
 «πάροχος υπηρεσιών Μέρους»: κάθε φυσικό ή νομικό πρόσωπο ενός Μέρους που ενδιαφέρεται να παράσχει ή που παρέχει υπηρεσία.
 ΑΡΘΡΟ 8.3
 Γενικές εξαιρέσεις
 1. Για τους σκοπούς του τμήματος Β, το άρθρο ΧΧ της GATT 1994 ενσωματώνεται στην παρούσα συμφωνία και καθίσταται μέρος αυτής, τηρουμένων των αναλογιών (28).
 2. Υπό την προϋπόθεση ότι τα εν λόγω μέτρα δεν εφαρμόζονται κατά τρόπον ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ χωρών στις οποίες επικρατούν παρόμοιες συνθήκες ή συγκαλυμμένο περιορισμό της εγκατάστασης ή των συναλλαγών στον τομέα των υπηρεσιών, καμία από τις διατάξεις των τμημάτων Β έως ΣΤ δεν ερμηνεύεται κατά τρόπο που να απαγορεύει


text:
στα Μέρη να λαμβάνουν ή να επιβάλλουν μέτρα:
 α)
 τα οποία είναι αναγκαία για την προστασία της δημόσιας ασφάλειας ή της δημόσιας ηθικής ή την τήρηση της δημόσιας τάξης (29)·
 β)
 τα οποία είναι αναγκαία για την προστασία της ζωής ή της υγείας των ανθρώπων, των ζώων ή των φυτών (30)·
 γ)
 τα οποία είναι αναγκαία για την εξασφάλιση της συμμόρφωσης με νομοθετικές και κανονιστικές διατάξεις που δεν αντιβαίνουν στις διατάξεις του παρόντος κεφαλαίου, συμπεριλαμβανομένων εκείνων που αναφέρονται:
 i)
 στην πρόληψη παραπλανητικών πρακτικών και πρακτικών που συνιστούν απάτη ή στην αντιμετώπιση των συνεπειών της αθέτησης συμβάσεων·
 ii)
 στην προστασία της ιδιωτικής ζωής των φυσικών προσώπων, όσον αφορά την επεξεργασία και τη διάδοση δεδομένων προσωπικού χαρακτήρα, και στην προστασία του εμπιστευτικού χαρακτήρα ατομικών στοιχείων και λογαριασμών· ή
 iii)
 στην ασφάλεια· ή
 δ)
 τα οποία προσκρούουν στο άρθρο 8.8 παράγραφοι 1 και 2 και στο άρθρο 8.16 παράγραφος 1, υπό την προϋπόθεση ότι η διαφορά στη μεταχείριση αποσκοπεί στη διασφάλιση δίκαιης ή αποτελεσματικής (31) επιβολής ή είσπραξης άμεσων φόρων σε σχέση με οικονομικές δραστηριότητες, επιχειρηματίες, υπηρεσίες ή παρόχους υπηρεσιών του άλλου Μέρους.
 ΑΡΘΡΟ 8.4
 Επιτροπή συναλλαγών στον τομέα των υπηρεσιών, απελευθέρωσης των επενδύσεων και ηλεκτρονικού εμπορίου
 1. Η επιτροπή συναλλαγών στον τομέα των υπηρεσιών, απελευθέρωσης των επενδύσεων και ηλεκτρονικού εμπορίου, η οποία συγκροτείται βάσει του άρθρου 22.3 (στο παρόν κεφάλαιο αναφέρεται στο εξής ως «η επιτροπή»), είναι αρμόδια για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή ασκεί τα ακόλουθα καθήκοντα:
 α)
 επανεξετάζει και παρακολουθεί την εφαρμογή και λειτουργία του παρόντος κεφαλαίου και των μη συμμορφούμενων μέτρων στους πίνακες κάθε Μέρους στα παραρτήματα I έως IV του παραρτήματος 8-B·
 β)
 ανταλλάσσει πληροφορίες σχετικά με τα θέματα που συνδέονται με το παρόν κεφάλαιο·
 γ)
 εξετάζει πιθανές βελτιώσεις του παρόντος κεφαλαίου·
 δ)
 συζητά τυχόν θέματα που συνδέονται με το παρόν κεφάλαιο, όπως ενδεχομένως συμφωνηθεί μεταξύ των εκπροσώπων των Μερών· και
 ε)
 εκτελεί οποιαδήποτε άλλα καθήκοντα τα οποία ενδεχομένως της ανατεθούν από τη μεικτή επιτροπή σύμφωνα με το άρθρο 22.1 παράγραφος 5 στοιχείο β).
 3. Η επιτροπή απαρτίζεται από εκπροσώπους των Μερών, συμπεριλαμβανομένων υπαλλήλων των οικείων υπουργείων ή οργανισμών που έχουν αρμοδιότητα για τα θέματα προς συζήτηση. Η επιτροπή μπορεί να καλεί εκπροσώπους των οικείων οντοτήτων, εκτός των κυβερνήσεων των Μερών, που διαθέτουν την απαραίτητη εμπειρογνωσία στα προς συζήτηση θέματα.
 ΑΡΘΡΟ 8.5
 Επανεξέταση
 1. Κάθε Μέρος προσπαθεί, κατά περίπτωση, να μειώσει ή να εξαλείψει τα μη συμμορφούμενα μέτρα στους αντίστοιχους πίνακές του στα παραρτήματα I έως IV του παραρτήματος 8-B.
 2. Με σκοπό την εισαγωγή πιθανών βελτιώσεων στις διατάξεις του παρόντος κεφαλαίου και σύμφωνα με τις δεσμεύσεις που έχουν αναλάβει βάσει διεθνών συμφωνιών, τα Μέρη επανεξετάζουν το νομικό τους πλαίσιο σε σχέση με τις συναλλαγές υπηρεσιών, την απελευθέρωση των επενδύσεων, το ηλεκτρονικό εμπόριο και το επενδυτικό περιβάλλον, συμπεριλαμβανομένης της παρούσας συμφωνίας, σύμφωνα με το άρθρο 23.1.
 ΤΜΗΜΑ Β
 Απελευθέρωση των επενδύσεων
 ΑΡΘΡΟ 8.6
 Πεδίο εφαρμογής
 1. Το παρόν τμήμα εφαρμόζεται σε μέτρα που λαμβάνονται από Μέρος σχετικά με την εγκατάσταση ή την άσκηση οικονομικών δραστηριοτήτων από:
 α)
 επιχειρηματίες του άλλου Μέρους·
 β)

type: contracts

jurisdiction: EU


text:
καλυπτόμενες επιχειρήσεις· και
 γ)
 για τους σκοπούς του άρθρου 8.11, οποιαδήποτε επιχείρηση στο έδαφος του Μέρους που θεσπίζει ή διατηρεί το μέτρο.
 2. Το παρόν τμήμα δεν εφαρμόζεται:
 α)
 στις ενδομεταφορές στις υπηρεσίες θαλάσσιων μεταφορών (32)·
 β)
 στις αεροπορικές υπηρεσίες ή συναφείς υπηρεσίες για την υποστήριξη των αεροπορικών υπηρεσιών (33), εκτός από τις ακόλουθες:
 i)
 υπηρεσίες επισκευής και συντήρησης αεροσκαφών κατά τις οποίες το αεροσκάφος αποσύρεται από τη γραμμή·
 ii)
 πώληση και προώθηση στην αγορά υπηρεσιών αερομεταφορών·
 iii)
 υπηρεσίες σχετικές με το ηλεκτρονικό σύστημα κρατήσεων (ΗΣΚ)·
 iv)
 υπηρεσίες εδάφους, και
 γ)
 στις οπτικοακουστικές υπηρεσίες.
 ΑΡΘΡΟ 8.7
 Πρόσβαση στην αγορά
 Όσον αφορά την πρόσβαση στην αγορά μέσω εγκατάστασης ή λειτουργίας από επιχειρηματία του άλλου Μέρους ή από καλυπτόμενη επιχείρηση, είτε σε επίπεδο εδαφικής υποδιαίρεσης είτε στο σύνολο του εδάφους, κανένα μέρος δεν διατηρεί ούτε θεσπίζει μέτρα τα οποία:
 α)
 επιβάλλουν περιορισμούς ως προς (34):
 i)
 τον αριθμό των επιχειρήσεων, υπό μορφή αριθμητικών ποσοστώσεων, μονοπωλίων, αποκλειστικών δικαιωμάτων ή απαιτήσεων για εξέταση των οικονομικών αναγκών·
 ii)
 τη συνολική αξία των συναλλαγών ή των στοιχείων του ενεργητικού, με τη μορφή αριθμητικών ποσοστώσεων ή απαίτησης για εξέταση των οικονομικών αναγκών·
 iii)
 τον συνολικό αριθμό εργασιών ή τη συνολική ποσότητα παραγωγής η οποία εκφράζεται σε καθορισμένες αριθμητικές μονάδες, με τη μορφή ποσοστώσεων ή απαίτησης για εξέταση των οικονομικών αναγκών·
 iv)
 τη συμμετοχή ξένου κεφαλαίου υπό μορφή ανώτατων ποσοστιαίων περιορισμών στις μετοχές που κατέχουν αλλοδαποί ή ως προς τη συνολική αξία μεμονωμένων ή συνολικών ξένων επενδύσεων· ή
 v)
 τον συνολικό αριθμό φυσικών προσώπων που μπορούν να απασχοληθούν σε συγκεκριμένο τομέα ή από συγκεκριμένη επιχείρηση και τα οποία είναι αναγκαία για την άσκηση οικονομικής δραστηριότητας και συνδέονται άμεσα μ' αυτή, με τη μορφή αριθμητικών ποσοστώσεων ή απαίτησης για εξέταση των οικονομικών αναγκών· ή
 β)
 επιβάλλουν περιορισμούς ή απαιτούν ειδικές μορφές νομικού προσώπου ή κοινής επιχείρησης μέσω των οποίων μπορεί ένας επιχειρηματίας του άλλου Μέρους να ασκήσει οικονομική δραστηριότητα.
 ΑΡΘΡΟ 8.8
 Εθνική μεταχείριση
 1. Κάθε Μέρος παρέχει σε επιχειρηματίες του άλλου Μέρους και σε καλυπτόμενες επιχειρήσεις μεταχείριση όχι λιγότερο ευνοϊκή από εκείνη που παρέχει, σε παρόμοιες καταστάσεις, στους δικούς του επιχειρηματίες και στις επιχειρήσεις τους όσον αφορά την εγκατάσταση στο έδαφός του.
 2. Κάθε Μέρος παρέχει σε επιχειρηματίες του άλλου Μέρους και σε καλυπτόμενες επιχειρήσεις μεταχείριση όχι λιγότερο ευνοϊκή από εκείνη που παρέχει, σε παρόμοιες καταστάσεις, στους δικούς του επιχειρηματίες και στις επιχειρήσεις τους όσον αφορά τη λειτουργία στο έδαφός του.
 3. Προς αποφυγή αμφιβολιών, διευκρινίζεται ότι οι παράγραφοι 1 και 2 δεν ερμηνεύονται κατά τρόπο που να απαγορεύουν σε Μέρος να ορίζει στατιστικές διατυπώσεις ή απαιτήσεις πληροφοριών σε σχέση με τις καλυπτόμενες επιχειρήσεις, υπό την προϋπόθεση ότι οι εν λόγω διατυπώσεις ή απαιτήσεις δεν συνιστούν μέσο καταστρατήγησης των υποχρεώσεων που υπέχει το Μέρος σύμφωνα με το παρόν άρθρο.
 ΑΡΘΡΟ 8.9
 Μεταχείριση του μάλλον ευνοουμένου κράτους
 1. Κάθε Μέρος παρέχει σε επιχειρηματίες του άλλου Μέρους και σε καλυπτόμενες επιχειρήσεις μεταχείριση όχι λιγότερο ευνοϊκή από εκείνη που παρέχει, σε παρόμοιες καταστάσεις, στους επιχειρηματίες τρίτης χώρας και στις επιχειρήσεις τους όσον αφορά την εγκατάσταση στο έδαφός του.
 2. Κάθε Μέρος παρέχει


text:
σε επιχειρηματίες του άλλου Μέρους και σε καλυπτόμενες επιχειρήσεις μεταχείριση όχι λιγότερο ευνοϊκή από εκείνη που παρέχει, σε παρόμοιες καταστάσεις, στους επιχειρηματίες τρίτης χώρας και στις επιχειρήσεις τους όσον αφορά τη λειτουργία στο έδαφός του.
 3. Οι παράγραφοι 1 και 2 δεν ερμηνεύονται κατά τρόπο που να υποχρεώνουν Μέρος να επεκτείνει στους επιχειρηματίες του άλλου Μέρους και στις καλυπτόμενες επιχειρήσεις τα οφέλη οποιασδήποτε μεταχείρισης που προκύπτει από:
 α)
 διεθνή συμφωνία για την αποφυγή της διπλής φορολογίας ή άλλη διεθνή συμφωνία ή διακανονισμό που αφορά συνολικά ή κατά κύριο λόγο τη φορολογία· ή
 β)
 υφιστάμενα ή μελλοντικά μέτρα που προβλέπουν την αναγνώριση προσόντων, αδειών ή μέτρων προληπτικής εποπτείας, τα οποία αναφέρονται στο άρθρο VII της GATS ή στην παράγραφο 3 του παραρτήματός της για τις χρηματοπιστωτικές υπηρεσίες.
 4. Προς αποφυγή αμφιβολιών, διευκρινίζεται ότι στη μεταχείριση που αναφέρεται στις παραγράφους 1 και 2 δεν περιλαμβάνονται οι διαδικασίες επίλυσης διαφορών μεταξύ επενδυτών και κρατών που προβλέπονται σε άλλες διεθνείς συμφωνίες.
 5. Οι ουσιαστικές διατάξεις που καθορίζονται σε άλλες διεθνείς συμφωνίες τις οποίες έχει συνάψει Μέρος με τρίτη χώρα (35) δεν συνιστούν από μόνες τους μεταχείριση βάσει του παρόντος άρθρου. Προς αποφυγή αμφιβολιών, διευκρινίζεται ότι οι πράξεις ή οι παραλείψεις Μέρους σε σχέση με τις εν λόγω διατάξεις μπορούν να συνιστούν μεταχείριση (36) και, επομένως, να παραβιάζουν το παρόν άρθρο στον βαθμό που η παραβίαση δεν αποδεικνύεται με βάση μόνο τις εν λόγω διατάξεις.
 ΑΡΘΡΟ 8.10
 Ανώτατα διευθυντικά στελέχη και διοικητικά συμβούλια
 Κανένα Μέρος δεν απαιτεί από καλυπτόμενη επιχείρηση να διορίζει άτομα οποιασδήποτε συγκεκριμένης ιθαγένειας ως στελέχη, διευθυντές ή μέλη του διοικητικού συμβουλίου.
 ΑΡΘΡΟ 8.11
 Απαγόρευση απαιτήσεων επιδόσεων
 1. Κανένα Μέρος δεν ορίζει ή επιβάλλει οποιαδήποτε από τις ακόλουθες απαιτήσεις, ούτε επιβάλλει οποιαδήποτε υποχρέωση ή δέσμευση όσον αφορά την εγκατάσταση ή τη λειτουργία οποιασδήποτε επιχείρησης στο έδαφός του (37):
 α)
 εξαγωγή συγκεκριμένου επιπέδου ή ποσοστού εμπορευμάτων ή υπηρεσιών·
 β)
 επίτευξη συγκεκριμένου επιπέδου ή ποσοστού τοπικού περιεχομένου·
 γ)
 αγορά, χρήση ή προνομιακή μεταχείριση εμπορευμάτων που παράγονται στο έδαφός του ή υπηρεσιών που παρέχονται στο έδαφός του, ή αγορά εμπορευμάτων ή υπηρεσιών από φυσικά ή νομικά πρόσωπα ή οποιαδήποτε άλλη οντότητα στο έδαφός του·
 δ)
 συσχέτιση, με οποιονδήποτε τρόπο, του όγκου ή της αξίας των εισαγωγών με τον όγκο ή την αξία των εξαγωγών ή με το ύψος της εισροής συναλλάγματος που συνδέεται με την εν λόγω επιχείρηση·
 ε)
 περιορισμό των πωλήσεων, στο έδαφός του, εμπορευμάτων ή υπηρεσιών που παράγει ή παρέχει η επιχείρηση μέσω της συσχέτισης, με οποιονδήποτε τρόπο, των πωλήσεων αυτών με τον όγκο ή την αξία των εξαγωγών του ή των εισροών του σε συνάλλαγμα·
 στ)
 περιορισμό των εξαγωγών ή των πωλήσεων για εξαγωγές·
 ζ)
 μεταφορά τεχνολογίας, διαδικασίας παραγωγής ή άλλων αποκλειστικών γνώσεων σε φυσικό ή νομικό πρόσωπο ή οποιαδήποτε άλλη οντότητα στο έδαφός του·
 η)
 εγκατάσταση της έδρας της εν λόγω επιχείρησης για συγκεκριμένη περιφερειακή αγορά ή για τη διεθνή αγορά στο έδαφός του·
 θ)
 πρόσληψη συγκεκριμένου αριθμού ή ποσοστού υπηκόων του·
 ι)
 επίτευξη συγκεκριμένου επιπέδου ή αξίας έρευνας και ανάπτυξης στο έδαφός του·
 ια)
 παροχή ενός ή περισσότερων εμπορευμάτων ή υπηρεσιών


text:
που παράγονται ή παρέχονται από την επιχείρηση σε συγκεκριμένη περιφερειακή αγορά ή στη διεθνή αγορά αποκλειστικά από το έδαφός του· ή
 ιβ)
 θέσπιση:
 i)
 ποσοστού ή ποσού δικαιώματος χρήσης κάτω από ένα ορισμένο επίπεδο· ή
 ii)
 συγκεκριμένης χρονικής διάρκειας για σύμβαση παραχώρησης άδειας (38)·
 για οποιαδήποτε σύμβαση παραχώρησης άδειας που υφίσταται κατά τον χρόνο ορισμού ή επιβολής της απαίτησης ή επιβολής οποιασδήποτε υποχρέωσης ή δέσμευσης ή για οποιαδήποτε μελλοντική σύμβαση παραχώρησης άδειας που θα συναφθεί ελεύθερα μεταξύ της επιχείρησης και ενός φυσικού ή νομικού προσώπου ή οποιασδήποτε οντότητας στο έδαφός του, αν η απαίτηση ορίζεται ή επιβάλλεται ή αν η υποχρέωση ή η δέσμευση επιβάλλεται κατά τρόπο που συνιστά άμεση επέμβαση στη σύμβαση παραχώρησης άδειας από την άσκηση μη δικαστικής κρατικής εξουσίας ενός Μέρους (39).
 2. Κανένα Μέρος δεν θέτει ως προϋπόθεση για τη χορήγηση ή τη συνέχιση χορήγησης πλεονεκτήματος, όσον αφορά την εγκατάσταση ή τη λειτουργία οποιασδήποτε επιχείρησης στο έδαφός του, τη συμμόρφωση με οποιαδήποτε από τις ακόλουθες απαιτήσεις:
 α)
 επίτευξη συγκεκριμένου επιπέδου ή ποσοστού τοπικού περιεχομένου·
 β)
 αγορά, χρήση ή προνομιακή μεταχείριση εμπορευμάτων που παράγονται στο έδαφός του ή αγορά εμπορευμάτων από φυσικά ή νομικά πρόσωπα ή οποιαδήποτε άλλη οντότητα στο έδαφός του·
 γ)
 συσχέτιση, με οποιονδήποτε τρόπο, του όγκου ή της αξίας των εισαγωγών με τον όγκο ή την αξία των εξαγωγών ή με το ύψος της εισροής συναλλάγματος που συνδέεται με την εν λόγω επιχείρηση·
 δ)
 περιορισμό των πωλήσεων, στο έδαφός του, εμπορευμάτων ή υπηρεσιών που παράγει ή παρέχει η επιχείρηση μέσω της συσχέτισης, με οποιονδήποτε τρόπο, των πωλήσεων αυτών με τον όγκο ή την αξία των εξαγωγών του ή των εισροών του σε συνάλλαγμα· ή
 ε)
 περιορισμό των εξαγωγών ή των πωλήσεων για εξαγωγές.
 3. Καμία διάταξη στην παράγραφο 2 δεν ερμηνεύεται κατά τρόπο που να απαγορεύει σε Μέρος να θέτει ως προϋπόθεση για τη χορήγηση ή τη συνέχιση χορήγησης πλεονεκτήματος, όσον αφορά την εγκατάσταση ή τη λειτουργία επιχείρησης στο έδαφός του, τη συμμόρφωση με απαιτήσεις για εγκατάσταση παραγωγής, παροχή υπηρεσίας, κατάρτιση ή απασχόληση εργαζομένων, κατασκευή ή επέκταση ειδικών εγκαταστάσεων ή διεξαγωγή δραστηριοτήτων έρευνας και ανάπτυξης στο έδαφός του.
 4. Η παράγραφος 1 στοιχεία α) έως γ) και η παράγραφος 2 στοιχεία α) και β) δεν εφαρμόζονται στις απαιτήσεις αναγνώρισης προσόντων για εμπορεύματα ή υπηρεσίες σε σχέση με τη συμμετοχή σε προγράμματα προώθησης των εξαγωγών και εξωτερικής βοήθειας.
 5. Η παράγραφος 1 στοιχεία ζ) και ιβ) δεν εφαρμόζεται όταν:
 α)
 η απαίτηση ορίζεται ή επιβάλλεται ή η υποχρέωση ή δέσμευση επιβάλλεται από δικαστήριο, διοικητικό δικαστήριο ή αρχή ανταγωνισμού με στόχο την επανόρθωση παραβίασης της νομοθεσίας περί ανταγωνισμού· ή
 β)
 ένα Μέρος επιτρέπει τη χρήση δικαιώματος διανοητικής ιδιοκτησίας σύμφωνα με το άρθρο 31 ή 31α της συμφωνίας TRIPS ή μέτρα που απαιτούν την αποκάλυψη στοιχείων ή αποκλειστικών πληροφοριών που εμπίπτουν στο πεδίο εφαρμογής και συνάδουν με τις διατάξεις του άρθρου 39 παράγραφος 3 της συμφωνίας TRIPS.
 6. Η παράγραφος 1 στοιχείο ιβ) δεν εφαρμόζεται αν η σχετική απαίτηση ορίζεται ή επιβάλλεται ή η υποχρέωση ή δέσμευση επιβάλλεται από δικαστήριο ως εύλογη αμοιβή βάσει της νομοθεσίας για


text:
τα δικαιώματα πνευματικής ιδιοκτησίας.
 7. Η παράγραφος 2 στοιχεία α) και β) δεν εφαρμόζεται σε απαιτήσεις που ορίζει ή επιβάλλει το Μέρος εισαγωγής όσον αφορά το περιεχόμενο εμπορευμάτων, απαιτήσεις των οποίων η τήρηση είναι αναγκαία για τη χορήγηση προτιμησιακών δασμών ή προτιμησιακών ποσοστώσεων.
 8. Το παρόν άρθρο ισχύει με την επιφύλαξη των υποχρεώσεων των Μερών βάσει της συμφωνίας για τον ΠΟΕ.
 ΑΡΘΡΟ 8.12
 Μη συμμορφούμενα μέτρα και εξαιρέσεις
 1. Τα άρθρα 8.7 έως 8.11 δεν εφαρμόζονται:
 α)
 σε κανένα υφιστάμενο μη συμμορφούμενο μέτρο που διατηρείται από Μέρος σε επίπεδο:
 i)
 για την Ευρωπαϊκή Ένωση:
 Α)
 Ευρωπαϊκής Ένωσης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Β)
 κεντρικής κυβέρνησης κράτους μέλους της Ευρωπαϊκής Ένωσης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Γ)
 περιφερειακής κυβέρνησης κράτους μέλους της Ευρωπαϊκής Ένωσης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Δ)
 τοπικής κυβέρνησης, άλλης από εκείνη που αναφέρεται στο στοιχείο Γ)· και
 ii)
 για την Ιαπωνία:
 Α)
 κεντρικής κυβέρνησης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Β)
 νομαρχίας, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β· ή
 Γ)
 τοπικής αρχής, άλλης από τη νομαρχία·
 β)
 στη συνέχιση ή την άμεση ανανέωση οποιουδήποτε μη συμμορφούμενου μέτρου που αναφέρεται στο στοιχείο α)· ή
 γ)
 στην τροποποίηση ή την εισαγωγή αλλαγών σε οποιοδήποτε μη συμμορφούμενο μέτρο που αναφέρεται στα στοιχείο α) και β), στον βαθμό που η τροποποίηση αυτή ή οι αλλαγές αυτές δεν υποβαθμίζουν τη συμμόρφωση του μέτρου με τα άρθρα 8.7 έως 8.11, όπως αυτή ίσχυε αμέσως πριν από την τροποποίηση ή την εισαγωγή των αλλαγών.
 2. Τα άρθρα 8.7 έως 8.11 δεν εφρμόζονται σε κανένα μέτρο Μέρους σε σχέση με τομείς, υποτομείς ή δραστηριότητες που καθορίζονται στον πίνακά του ο οποίος περιλαμβάνεται στο παράρτημα ΙΙ του παραρτήματος 8-Β.
 3. Κανένα Μέρος δεν απαιτεί, βάσει οποιουδήποτε μέτρου το οποίο θεσπίζεται μετά την ημερομηνία έναρξης ισχύος της παρούσας συμφωνίας και καλύπτεται από τον πίνακά του στο παράρτημα ΙΙ του παραρτήματος 8-Β, από επιχειρηματία του άλλου Μέρους να πουλήσει ή να διαθέσει με άλλο τρόπο επιχείρηση που υπήρχε κατά τον χρόνο που τέθηκε σε ισχύ το μέτρο, λόγω της ιθαγένειάς του.
 4. Τα άρθρα 8.8 και 8.9 δεν εφαρμόζονται σε κανένα μέτρο που συνιστά εξαίρεση ή παρέκκλιση από το άρθρο 3 ή το άρθρο 4 της συμφωνίας TRIPS, όπως ορίζεται ειδικά στα άρθρα 3 έως 5 της συμφωνίας TRIPS.
 5. Τα άρθρα 8.7 έως 8.11 δεν εφαρμόζονται σε κανένα μέτρο Μέρους σε σχέση με τις δημόσιες συμβάσεις.
 6. Τα άρθρα 8.7 έως 8.10 δεν εφαρμόζονται σε επιδοτήσεις που χορηγούνται από τα Μέρη.
 ΑΡΘΡΟ 8.13
 Άρνηση χορήγησης των οφελών
 Κάθε Μέρος μπορεί να αρνηθεί να χορηγήσει τα οφέλη του παρόντος τμήματος σε επιχειρηματία του άλλου Μέρους που είναι νομικό πρόσωπο του άλλου Μέρους και στην καλυπτόμενη επιχείρησή του, αν το εν λόγω νομικό πρόσωπο ανήκει ή ελέγχεται από φυσικό ή νομικό πρόσωπο τρίτης χώρας και το


text:
αρνούμενο Μέρος θεσπίζει ή διατηρεί μέτρα σε σχέση με την τρίτη χώρα τα οποία:
 α)
 συνδέονται με τη διατήρηση της διεθνούς ειρήνης και ασφάλειας, καθώς και με την προστασία των ανθρώπινων δικαιωμάτων· και
 β)
 απαγορεύουν τις συναλλαγές με το εν λόγω νομικό πρόσωπο ή την καλυπτόμενη επιχείρησή του ή, αν χορηγούνταν σ' αυτά τα οφέλη του παρόντος τμήματος, τα μέτρα θα παραβιάζονταν ή θα καταστρατηγούνταν.
 ΤΜΗΜΑ Γ
 Διασυνοριακές συναλλαγές στον τομέα των υπηρεσιών
 ΑΡΘΡΟ 8.14
 Πεδίο εφαρμογής
 1. Το παρόν τμήμα εφαρμόζεται σε μέτρα που λαμβάνονται από Μέρος και επηρεάζουν τις διασυνοριακές συναλλαγές στον τομέα των υπηρεσιών τις οποίες πραγματοποιούν πάροχοι υπηρεσιών του άλλου Μέρους. Τα εν λόγω μέτρα περιλαμβάνουν, μεταξύ άλλων, μέτρα που επηρεάζουν:
 α)
 την παραγωγή, τη διανομή, την εμπορία, την πώληση ή τη διάθεση μιας υπηρεσίας·
 β)
 την αγορά, τη χρήση ή την πληρωμή μιας υπηρεσίας· και
 γ)
 την πρόσβαση σε υπηρεσίες και τη χρήση υπηρεσιών που προσφέρονται στο κοινό σε σχέση, κατά κανόνα, με την παροχή μιας υπηρεσίας.
 2. Το παρόν τμήμα δεν εφαρμόζεται:
 α)
 στις ενδομεταφορές στις υπηρεσίες θαλάσσιων μεταφορών (40)·
 β)
 στις αεροπορικές υπηρεσίες ή συναφείς υπηρεσίες για την υποστήριξη των αεροπορικών υπηρεσιών (41), εκτός από τις ακόλουθες:
 i)
 υπηρεσίες επισκευής και συντήρησης αεροσκαφών κατά τις οποίες το αεροσκάφος αποσύρεται από τη γραμμή,
 ii)
 πώληση και προώθηση στην αγορά υπηρεσιών αερομεταφορών,
 iii)
 υπηρεσίες σχετικές με το ηλεκτρονικό σύστημα κρατήσεων (ΗΣΚ), και
 iv)
 υπηρεσίες εδάφους,
 γ)
 στις δημόσιες συμβάσεις·
 δ)
 στις οπτικοακουστικές υπηρεσίες· και
 ε)
 στις επιδοτήσεις όπως ορίζονται και προβλέπονται στο κεφάλαιο 12.
 ΑΡΘΡΟ 8.15
 Πρόσβαση στην αγορά
 Κανένα Μέρος δεν διατηρεί ούτε θεσπίζει μέτρα, είτε σε επίπεδο εδαφικής υποδιαίρεσης είτε στο σύνολο του εδάφους του, τα οποία:
 α)
 επιβάλλουν περιορισμούς ως προς:
 i)
 τον αριθμό των παρόχων υπηρεσιών, υπό μορφή αριθμητικών ποσοστώσεων, μονοπωλίων, αποκλειστικής παροχής υπηρεσιών ή απαίτησης για εξέταση των οικονομικών αναγκών (42)·
 ii)
 τη συνολική αξία των συναλλαγών ή των στοιχείων ενεργητικού στον τομέα των υπηρεσιών, με τη μορφή αριθμητικών ποσοστώσεων ή απαίτησης για εξέταση των οικονομικών αναγκών· ή
 iii)
 τον συνολικό αριθμό πράξεων στον τομέα των υπηρεσιών ή τη συνολική ποσότητα παραγόμενων υπηρεσιών, που εκφράζονται με καθορισμένες αριθμητικές μονάδες, με τη μορφή ποσοστώσεων ή απαίτησης για εξέταση των οικονομικών αναγκών (43)· ή
 β)
 επιβάλλουν περιορισμούς ή υποχρεώσεις όσον αφορά την ύπαρξη συγκεκριμένης μορφής νομικών προσώπων ή κοινών επιχειρήσεων, μέσω των οποίων είναι δυνατόν να παρέχεται υπηρεσία από πάροχο υπηρεσιών.
 ΑΡΘΡΟ 8.16
 Εθνική μεταχείριση
 1. Κάθε Μέρος παρέχει στους παρόχους υπηρεσιών και στις υπηρεσίες του άλλου Μέρους μεταχείριση όχι λιγότερο ευνοϊκή από εκείνη που παρέχει στις δικές του ομοειδείς υπηρεσίες και παρόχους υπηρεσιών.
 2. Κάθε Μέρος μπορεί να εκπληρώσει την απαίτηση της παραγράφου 1 παρέχοντας σε υπηρεσίες και παρόχους υπηρεσιών του άλλου Μέρους είτε τυπικά πανομοιότυπη μεταχείριση με εκείνη που παρέχει στις δικές του ομοειδείς υπηρεσίες και παρόχους υπηρεσιών είτε τυπικά διαφορετική μεταχείριση.
 3. Η τυπικά πανομοιότυπη ή τυπικά διαφορετική μεταχείριση θεωρείται λιγότερο ευνοϊκή αν τροποποιεί τους όρους ανταγωνισμού υπέρ των υπηρεσιών ή των παρόχων υπηρεσιών του Μέρους, σε σύγκριση με ομοειδείς υπηρεσίες ή παρόχους υπηρεσιών του άλλου Μέρους.
 4. Καμία


text:
διάταξη του παρόντος άρθρου δεν ερμηνεύεται κατά τρόπο που να επιβάλλει σε οποιοδήποτε Μέρος την υποχρέωση να αντισταθμίσει τυχόν εγγενή ανταγωνιστικά μειονεκτήματα που απορρέουν από τον εξωγενή χαρακτήρα των σχετικών υπηρεσιών ή παρόχων υπηρεσιών.
 ΑΡΘΡΟ 8.17
 Μεταχείριση του μάλλον ευνοουμένου κράτους
 1. Κάθε Μέρος παρέχει στους παρόχους υπηρεσιών και στις υπηρεσίες του άλλου Μέρους μεταχείριση όχι λιγότερο ευνοϊκή από εκείνη που παρέχει σε ομοειδείς υπηρεσίες και παρόχους υπηρεσιών τρίτης χώρας.
 2. Η παράγραφος 1 δεν ερμηνεύεται κατά τρόπο που να υποχρεώνει ένα Μέρος να επεκτείνει στις υπηρεσίες και στους παρόχους υπηρεσιών του άλλου Μέρους τα οφέλη οποιασδήποτε μεταχείρισης που προκύπτει από:
 α)
 διεθνή συμφωνία για την αποφυγή της διπλής φορολογίας ή άλλη διεθνή συμφωνία ή διακανονισμό που αφορά συνολικά ή κατά κύριο λόγο τη φορολογία· ή
 β)
 υφιστάμενα ή μελλοντικά μέτρα που προβλέπουν την αναγνώριση προσόντων, αδειών ή μέτρων προληπτικής εποπτείας, τα οποία αναφέρονται στο άρθρο VII της GATS ή στην παράγραφο 3 του παραρτήματός της για τις χρηματοπιστωτικές υπηρεσίες.
 ΑΡΘΡΟ 8.18
 Μη συμμορφούμενα μέτρα
 1. Τα άρθρα 8.15 έως 8.17 δεν εφαρμόζονται:
 α)
 σε κανένα υφιστάμενο μη συμμορφούμενο μέτρο που διατηρείται από Μέρος σε επίπεδο:
 i)
 για την Ευρωπαϊκή Ένωση:
 Α)
 Ευρωπαϊκής Ένωσης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Β)
 κεντρικής κυβέρνησης κράτους μέλους της Ευρωπαϊκής Ένωσης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Γ)
 περιφερειακής κυβέρνησης κράτους μέλους της Ευρωπαϊκής Ένωσης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β· ή
 Δ)
 τοπικής κυβέρνησης, άλλης από εκείνη που αναφέρεται στο στοιχείο Γ)· και
 ii)
 για την Ιαπωνία:
 Α)
 κεντρικής κυβέρνησης, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β·
 Β)
 νομαρχίας, όπως ορίζεται στον πίνακά της ο οποίος περιλαμβάνεται στο παράρτημα Ι του παραρτήματος 8-Β· ή
 Γ)
 τοπικής αρχής, άλλης από τη νομαρχία·
 β)
 στη συνέχιση ή την άμεση ανανέωση οποιουδήποτε μη συμμορφούμενου μέτρου που αναφέρεται στο στοιχείο α)· ή
 γ)
 στην τροποποίηση ή την εισαγωγή αλλαγών σε οποιοδήποτε μη συμμορφούμενο μέτρο που αναφέρεται στα στοιχεία α) και β), στον βαθμό που η τροποποίηση αυτή ή οι αλλαγές αυτές δεν υποβαθμίζουν τη συμμόρφωση του μέτρου με τα άρθρα 8.15 έως 8.17, όπως αυτή ίσχυε αμέσως πριν από την τροποποίηση ή την εισαγωγή των αλλαγών.
 2. Τα άρθρα 8.15 έως 8.17 δεν ισχύουν για κανένα μέτρο Μέρους σε σχέση με τομείς, υποτομείς ή δραστηριότητες που καθορίζονται στον πίνακά του ο οποίος περιλαμβάνεται στο παράρτημα ΙΙ του παραρτήματος 8-Β.
 ΑΡΘΡΟ 8.19
 Άρνηση χορήγησης των οφελών
 Κάθε Μέρος μπορεί να αρνηθεί να χορηγήσει τα οφέλη του παρόντος τμήματος σε πάροχο υπηρεσιών του άλλου Μέρους που είναι νομικό πρόσωπο του άλλου Μέρους και στις υπηρεσίες του εν λόγω παρόχου υπηρεσιών, αν το εν λόγω νομικό πρόσωπο ανήκει ή ελέγχεται από φυσικό ή νομικό πρόσωπο τρίτης χώρας και το αρνούμενο Μέρος θεσπίζει ή διατηρεί μέτρα σε σχέση με την τρίτη χώρα τα οποία:
 α)
 συνδέονται με τη διατήρηση της διεθνούς ειρήνης και ασφάλειας, καθώς και με την προστασία


text:
των ανθρώπινων δικαιωμάτων· και
 β)
 απαγορεύουν τις συναλλαγές με τον πάροχο υπηρεσιών ή, αν χορηγούνταν τα οφέλη του παρόντος τμήματος στον πάροχο υπηρεσιών ή στις υπηρεσίες του, τα μέτρα θα παραβιάζονταν ή θα καταστρατηγούνταν.
 ΤΜΗΜΑ Δ
 Είσοδος και προσωρινή διαμονή φυσικών προσώπων
 ΑΡΘΡΟ 8.20
 Γενικές διατάξεις και πεδίο εφαρμογής
 1. Το παρόν τμήμα αντικατοπτρίζει την ενισχυμένη εμπορική σχέση μεταξύ των Μερών, καθώς και την επιθυμία των Μερών να διευκολύνουν την είσοδο και την προσωρινή διαμονή φυσικών προσώπων για σκοπούς επιχειρηματικής δραστηριότητας σε αμοιβαία βάση και να εξασφαλίσουν διαφάνεια της διαδικασίας.
 2. Το παρόν τμήμα εφαρμόζεται σε μέτρα που λαμβάνει Μέρος και επηρεάζουν την είσοδο, στο έδαφος του Μέρους, φυσικών προσώπων του άλλου Μέρους που είναι επιχειρηματικοί επισκέπτες για σκοπούς εγκατάστασης, πρόσωπα μετατιθέμενα ενδοεταιρικά, επενδυτές, πάροχοι υπηρεσιών επί συμβάσει, ανεξάρτητοι επαγγελματίες και βραχυπρόθεσμοι επιχειρηματικοί επισκέπτες, και σε μέτρα που επηρεάζουν τις επιχειρηματικές τους δραστηριότητες κατά την προσωρινή διαμονή τους στο πρώτο Μέρος.
 3. Στον βαθμό που στο παρόν τμήμα δεν αναλαμβάνονται υποχρεώσεις, εξακολουθούν να εφαρμόζονται όλες οι απαιτήσεις τις οποίες προβλέπουν οι νομοθετικές και κανονιστικές διατάξεις Μέρους σχετικά με την είσοδο και την προσωρινή διαμονή, συμπεριλαμβανομένων των κανονιστικών διατάξεων που αφορούν την περίοδο διαμονής.
 4. Κατά παρέκκλιση από τις διατάξεις του παρόντος τμήματος, εξακολουθούν να εφαρμόζονται όλες οι απαιτήσεις τις οποίες προβλέπουν οι νομοθετικές και κανονιστικές διατάξεις Μέρους σχετικά με τα εργασιακά μέτρα και τα μέτρα κοινωνικής ασφάλισης, καθώς και οι κανονιστικές διατάξεις που αφορούν τους ελάχιστους μισθούς και τις συλλογικές συμβάσεις εργασίας.
 5. Οι υποχρεώσεις για την είσοδο και την προσωρινή διαμονή φυσικών προσώπων για σκοπούς επιχειρηματικής δραστηριότητας δεν εφαρμόζονται σε περιπτώσεις στις οποίες ο σκοπός ή η συνέπεια της εισόδου και προσωρινής διαμονής είναι η επέμβαση ή η με άλλο τρόπο επίδραση στην έκβαση διαφορών ή διαπραγματεύσεων μεταξύ εργαζομένων και εργοδοσίας, ή στην απασχόληση φυσικών προσώπων που εμπλέκονται στις εν λόγω διαφορές.
 ΑΡΘΡΟ 8.21
 Ορισμοί
 Για τους σκοπούς του παρόντος τμήματος ισχύουν οι ακόλουθοι ορισμοί:
 α)
 «επιχειρηματικοί επισκέπτες για σκοπούς εγκατάστασης»: φυσικά πρόσωπα Μέρους που κατέχουν ανώτερη θέση και είναι υπεύθυνα για τη σύσταση επιχείρησης, τα οποία δεν προσφέρουν ούτε παρέχουν υπηρεσίες ούτε ασκούν οποιαδήποτε οικονομική δραστηριότητα εκτός από εκείνη η οποία απαιτείται για σκοπούς εγκατάστασης και τα οποία δεν λαμβάνουν αμοιβή στο εσωτερικό του άλλου Μέρους·
 β)
 «πάροχοι υπηρεσιών επί συμβάσει»:
 i)
 όσον αφορά την είσοδο και την προσωρινή διαμονή στην Ευρωπαϊκή Ένωση, φυσικά πρόσωπα που απασχολούνται από νομικό πρόσωπο της Ιαπωνίας το οποίο δεν συνιστά πρακτορείο τοποθέτησης και παροχής προσωπικού ούτε ενεργεί μέσω τέτοιου πρακτορείου, δεν διαθέτει εγκατάσταση στο έδαφος της Ευρωπαϊκής Ένωσης και έχει συνάψει σύμβαση καλής πίστης για την παροχή υπηρεσιών με τελικό καταναλωτή στην Ευρωπαϊκή Ένωση, βάσει της οποίας απαιτείται η παρουσία σε προσωρινή βάση των υπαλλήλων του στην Ευρωπαϊκή Ένωση για την εκτέλεση της σύμβασης παροχής υπηρεσιών (44)·
 ii)
 όσον αφορά την είσοδο και την προσωρινή διαμονή στην Ιαπωνία, φυσικά πρόσωπα της Ευρωπαϊκής Ένωσης που είναι υπάλληλοι νομικού προσώπου της Ευρωπαϊκής Ένωσης, το οποίο δεν διαθέτει εγκατάσταση στο έδαφος της Ιαπωνίας, με την προϋπόθεση ότι πληρούνται οι ακόλουθες απαιτήσεις:
 A)
 έχει συναφθεί σύμβαση


text:
παροχής υπηρεσιών μεταξύ νομικού προσώπου της Ιαπωνίας και νομικού προσώπου της Ευρωπαϊκής Ένωσης που δεν διαθέτει εγκατάσταση στην Ιαπωνία·
 B)
 αρμόδια για τη μετανάστευση αρχή της Ιαπωνίας διαπιστώνει, στο πλαίσιο της σύμβασης παροχής υπηρεσιών που αναφέρεται στο στοιχείο Α), ότι έχει συναφθεί σύμβαση εργασίας μεταξύ του φυσικού προσώπου στην Ευρωπαϊκή Ένωση και του νομικού προσώπου στην Ιαπωνία· και
 Γ)
 η σύμβαση παροχής υπηρεσιών που αναφέρεται στο στοιχείο Α) δεν εμπίπτει στο πεδίο σύμβασης υπηρεσιών για την τοποθέτηση και παροχή προσωπικού (CPC872) και η σύμβαση εργασίας που αναφέρεται στο στοιχείο Β) συμμορφώνεται με τις νομοθετικές και κανονιστικές διατάξεις της Ιαπωνίας·
 γ)
 «ανεξάρτητοι επαγγελματίες»:
 i)
 όσον αφορά την είσοδο και την προσωρινή διαμονή στην Ευρωπαϊκή Ένωση, φυσικά πρόσωπα που ασχολούνται με την παροχή υπηρεσιών και είναι εγκατεστημένα ως αυτοαπασχολούμενοι στο έδαφος της Ιαπωνίας, τα οποία δεν διαθέτουν επιχειρηματική εγκατάσταση στο έδαφος της Ευρωπαϊκής Ένωσης και έχουν συνάψει σύμβαση καλής πίστης (με εξαίρεση τις συμβάσεις που συνάπτονται μέσω πρακτορείου τοποθέτησης και παροχής προσωπικού) για την παροχή υπηρεσιών με τελικό καταναλωτή στην Ευρωπαϊκή Ένωση, για την οποία απαιτείται η παρουσία τους σε προσωρινή βάση στην Ευρωπαϊκή Ένωση για την εκτέλεση της σύμβασης παροχής υπηρεσιών (45)· και
 ii)
 όσον αφορά την είσοδο και την προσωρινή διαμονή στην Ιαπωνία, φυσικά πρόσωπα της Ευρωπαϊκής Ένωσης που θα ασκήσουν επιχειρηματικές δραστηριότητες παροχής υπηρεσιών κατά την προσωρινή διαμονή τους στην Ιαπωνία, βάσει ατομικής σύμβασης με νομικό πρόσωπο της Ιαπωνίας·
 δ)
 «πρόσωπα μετατιθέμενα ενδοεταιρικά»: τα φυσικά πρόσωπα που απασχολούνταν από νομικό πρόσωπο Μέρους ή ήταν εταίροι σ' αυτό τουλάχιστον επί ένα έτος αμέσως πριν από την ημερομηνία υποβολής αίτησης για είσοδο και προσωρινή διαμονή στο έδαφος του άλλου Μέρους και τα οποία μετατέθηκαν προσωρινά σε επιχείρηση στο έδαφος του άλλου Μέρους η οποία αποτελεί μέρος του ίδιου ομίλου του πρώτου νομικού προσώπου, συμπεριλαμβανομένων του γραφείου αντιπροσωπείας, της θυγατρικής, του υποκαταστήματος ή της επικεφαλής εταιρείας του νομικού προσώπου, με την προϋπόθεση ότι πληρούνται οι ακόλουθες προϋποθέσεις:
 i)
 το εν λόγω φυσικό πρόσωπο πρέπει να ανήκει σε μία από τις ακόλουθες κατηγορίες:
 A)
 διευθυντές: πρόσωπα που κατέχουν ανώτερη θέση, τα οποία κατά κύριο λόγο ασκούν διευθυντικά καθήκοντα στην επιχείρηση και εποπτεύονται γενικά ή λαμβάνουν οδηγίες κυρίως από το διοικητικό συμβούλιο ή από τους μετόχους της επιχείρησης ή ομολόγους αυτών και τα οποία ασκούν, μεταξύ άλλων, τουλάχιστον τα εξής καθήκοντα:
 1)
 διοικούν την επιχείρηση ή τμήμα της·
 2)
 επιβλέπουν και ελέγχουν την εργασία άλλων υπαλλήλων οι οποίοι έχουν εποπτικές, τεχνικές ή διαχειριστικές αρμοδιότητες· ή
 3)
 έχουν την εξουσία να προσλαμβάνουν και να απολύουν αυτοπροσώπως προσωπικό ή να προτείνουν προσλήψεις, απολύσεις ή άλλες ενέργειες που αφορούν το προσωπικό· ή
 Β)
 «ειδικοί»: πρόσωπα που διαθέτουν ειδικές γνώσεις που είναι απαραίτητες για την παραγωγή, τον ερευνητικό εξοπλισμό, τις τεχνικές, τις διεργασίες, τις διαδικασίες ή τη διοίκηση της επιχείρησης· και
 ii)
 για την Ευρωπαϊκή Ένωση, για την αξιολόγηση των γνώσεων που αναφέρονται στο σημείο i) στοιχείο B), λαμβάνονται υπόψη όχι μόνο οι γνώσεις που αφορούν ειδικά την επιχείρηση, αλλά και κατά πόσον το εν λόγω φυσικό πρόσωπο διαθέτει υψηλού επιπέδου προσόντα σε συνάρτηση με το είδος εργασίας


text:
ή επιχειρηματικής δραστηριότητας που απαιτεί ειδικές τεχνικές γνώσεις, συμπεριλαμβανομένης της ιδιότητας μέλους αναγνωρισμένου επαγγέλματος· και
 ε)
 «επενδυτές»: φυσικά πρόσωπα με εποπτική ή εκτελεστική αρμοδιότητα για τη σύσταση επιχείρησης και την ανάπτυξη ή τη διαχείριση της λειτουργίας της εν λόγω επιχείρησης στο άλλο Μέρος, στην οποία τα εν λόγω πρόσωπα ή το νομικό πρόσωπο που τα απασχολεί έχουν δεσμεύσει, ή πρόκειται να δεσμεύσουν, σημαντικά κεφάλαια.
 ΑΡΘΡΟ 8.22
 Γενικές υποχρεώσεις
 1. Κάθε Μέρος χορηγεί άδεια εισόδου και προσωρινής διαμονής σε φυσικά πρόσωπα του άλλου Μέρους για σκοπούς επιχειρηματικής δραστηριότητας, σύμφωνα με το παρόν τμήμα και με τα παραρτήματα III και IV του παραρτήματος 8-B, με την προϋπόθεση ότι τα εν λόγω πρόσωπα συμμορφώνονται με τις νομοθετικές και κανονιστικές διατάξεις του πρώτου Μέρους σχετικά με τη μετανάστευση που εφαρμόζονται για την είσοδο και την προσωρινή διαμονή.
 2. Κάθε Μέρος εφαρμόζει τα μέτρα του τα οποία σχετίζονται με τις διατάξεις του παρόντος τμήματος σύμφωνα με την επιθυμία των Μερών που αναφέρεται στο άρθρο 8.20 παράγραφος 1 και, ιδίως, εφαρμόζει τα εν λόγω μέτρα κατά τρόπο ώστε να αποφεύγεται η αδικαιολόγητη παρεμπόδιση ή καθυστέρηση των εμπορευματικών συναλλαγών ή των συναλλαγών στον τομέα των υπηρεσιών ή της εγκατάστασης ή λειτουργίας επιχείρησης βάσει της παρούσας συμφωνίας.
 3. Τα μέτρα που λαμβάνει κάθε Μέρος για να διευκολύνει και να επισπεύσει τις διαδικασίες που συνδέονται με την είσοδο και την προσωρινή διαμονή φυσικών προσώπων του άλλου Μέρους για σκοπούς επιχειρηματικής δραστηριότητας συνάδουν με το παράρτημα 8-Γ.
 ΑΡΘΡΟ 8.23
 Διαφάνεια
 1. Κάθε Μέρος δημοσιεύει τις διαθέσιμες πληροφορίες σχετικά με την είσοδο και την προσωρινή διαμονή φυσικών προσώπων του άλλου Μέρους, όπως αναφέρεται στο άρθρο 8.20 παράγραφος 2.
 2. Οι πληροφορίες που αναφέρονται στην παράγραφο 1 περιλαμβάνουν, κατά περίπτωση, τις ακόλουθες πληροφορίες:
 α)
 κατηγορίες θεωρήσεων, άδειες ή οποιοδήποτε παρεμφερές είδος έγκρισης της εισόδου και της προσωρινής διαμονής·
 β)
 έγγραφα που απαιτούνται και προϋποθέσεις που πρέπει να πληρούνται·
 γ)
 τον τρόπο κατάθεσης της αίτησης και εναλλακτικές επιλογές για την κατάθεση, όπως προξενικά γραφεία ή διαδικτυακά·
 δ)
 τέλη για την αίτηση και ενδεικτικό χρονικό πλαίσιο για την εξέταση της αίτησης·
 ε)
 τη μέγιστη διάρκεια διαμονής για κάθε είδος έγκρισης που αναφέρεται στο στοιχείο α)·
 στ)
 προϋποθέσεις για κάθε δυνατότητα παράτασης ή ανανέωσης·
 ζ)
 κανόνες για τα εξαρτώμενα άτομα που συνοδεύονται·
 η)
 διαθέσιμες διαδικασίες επανεξέτασης ή προσφυγής· και
 θ)
 οικείες νομοθετικές διατάξεις γενικής εφαρμογής που διέπουν την είσοδο και προσωρινή διαμονή φυσικών προσώπων.
 3. Όσον αφορά τις πληροφορίες που αναφέρονται στις παραγράφους 1 και 2, κάθε Μέρος προσπαθεί να ενημερώνει αμέσως το άλλο Μέρος για τη θέσπιση τυχόν νέων απαιτήσεων και διαδικασιών ή για τυχόν αλλαγές σε απαιτήσεις ή διαδικασίες που επηρεάζουν την αποτελεσματική κατάθεση αίτησης για χορήγηση άδειας εισόδου, προσωρινής διαμονής και, κατά περίπτωση, άδειας εργασίας στο πρώτο Μέρος.
 ΑΡΘΡΟ 8.24
 Υποχρεώσεις που καθορίζονται σε άλλα τμήματα
 1. Η παρούσα συμφωνία δεν επιβάλλει καμία υποχρέωση σε Μέρος όσον αφορά τα μέτρα που λαμβάνει σε θέματα μετανάστευσης, εκτός από τις υποχρεώσεις που καθορίζονται ειδικά στο παρόν τμήμα.
 2. Με την επιφύλαξη τυχόν απόφασης χορήγησης άδειας εισόδου σε φυσικό πρόσωπο του άλλου Μέρους υπό τους


text:
όρους του παρόντος τμήματος, συμπεριλαμβανομένης της επιτρεπόμενης διάρκειας διαμονής σύμφωνα με την εν λόγω απόφαση:
 α)
 οι υποχρεώσεις των άρθρων 8.7 έως 8.11, με την επιφύλαξη:
 i)
 του άρθρου 8.6· και
 ii)
 του άρθρου 8.12, στον βαθμό που το μέτρο επηρεάζει τη μεταχείριση φυσικών προσώπων για επιχειρηματικούς σκοπούς τα οποία βρίσκονται στο έδαφος του άλλου Μέρους,
 ενσωματώνονται στο παρόν τμήμα και καθίστανται μέρος αυτού και εφαρμόζονται σε σχέση με μέτρα που επηρεάζουν τη μεταχείριση φυσικών προσώπων για επιχειρηματικούς σκοπούς τα οποία βρίσκονται στο έδαφος του άλλου Μέρους στο πλαίσιο των κατηγοριών επιχειρηματικών επισκεπτών για λόγους εγκατάστασης, προσώπων μετατιθέμενων ενδοεταιρικά και επενδυτών, όπως ορίζονται στο άρθρο 8.21·
 β)
 οι υποχρεώσεις των άρθρων 8.15 και 8.16, με την επιφύλαξη:
 i)
 του άρθρου 8.14· και
 ii)
 του άρθρου 8.18, στον βαθμό που το μέτρο επηρεάζει τη μεταχείριση φυσικών προσώπων για επιχειρηματικούς σκοπούς τα οποία βρίσκονται στο έδαφος του άλλου Μέρους,
 ενσωματώνονται στο παρόν τμήμα και καθίστανται μέρος αυτού και εφαρμόζονται σε σχέση με μέτρα που επηρεάζουν τη μεταχείριση φυσικών προσώπων για επιχειρηματικούς σκοπούς τα οποία βρίσκονται στο έδαφος του άλλου Μέρους στο πλαίσιο των κατηγοριών:
 i)
 παρόχων υπηρεσιών επί συμβάσει και ανεξάρτητων επαγγελματιών, όπως ορίζονται στο άρθρο 8.21, για όλους τους τομείς που απαριθμούνται στο παράρτημα IV του παραρτήματος 8-Β· και
 ii)
 βραχυπρόθεσμων επιχειρηματικών επισκεπτών, οι οποίοι αναφέρονται στο άρθρο 8.27, σύμφωνα με το παράρτημα ΙΙΙ του παραρτήματος 8-Β· και
 γ)
 η υποχρέωση του άρθρου 8.17, με την επιφύλαξη:
 i)
 του άρθρου 8.14· και
 ii)
 του άρθρου 8.18, στον βαθμό που το μέτρο επηρεάζει τη μεταχείριση φυσικών προσώπων για επιχειρηματικούς σκοπούς τα οποία βρίσκονται στο έδαφος του άλλου Μέρους,
 ενσωματώνεται στο παρόν τμήμα και καθίσταται μέρος αυτού και εφαρμόζεται σε σχέση με μέτρα που επηρεάζουν τη μεταχείριση φυσικών προσώπων για επιχειρηματικούς σκοπούς τα οποία βρίσκονται στο έδαφος του άλλου Μέρους στο πλαίσιο των κατηγοριών:
 i)
 παρόχων υπηρεσιών επί συμβάσει και ανεξάρτητων επαγγελματιών, όπως ορίζονται στο άρθρο 8.21· και
 ii)
 επιχειρηματικών επισκεπτών για μικρό χρονικό διάστημα, οι οποίοι αναφέρονται στο άρθρο 8.27.
 3. Προς αποφυγή τυχόν αμφιβολιών, διευκρινίζεται ότι οι υποχρεώσεις που αναφέρονται στην παράγραφο 2 δεν εφαρμόζονται σε σχέση με μέτρα που αφορούν τη χορήγηση άδειας εισόδου στο έδαφος Μέρους φυσικών προσώπων του εν λόγω Μέρους ή τρίτης χώρας.
 ΑΡΘΡΟ 8.25
 Επιχειρηματικοί επισκέπτες για σκοπούς εγκατάστασης, πρόσωπα μετατιθέμενα ενδοεταιρικά και επενδυτές
 1. Κάθε Μέρος χορηγεί άδεια εισόδου και προσωρινής διαμονής σε επιχειρηματικούς επισκέπτες για σκοπούς εγκατάστασης, σε πρόσωπα μετατιθέμενα ενδοεταιρικά και σε επενδυτές του άλλου Μέρους, σύμφωνα με το παράρτημα ΙΙΙ του παραρτήματος 8-Β.
 2. Κανένα Μέρος δεν θεσπίζει ούτε διατηρεί περιορισμούς για τον συνολικό αριθμό των φυσικών προσώπων στα οποία χορηγείται άδεια εισόδου σύμφωνα με την παράγραφο 1, σε συγκεκριμένο τομέα ή υποτομέα, υπό μορφή αριθμητικών ποσοστώσεων ή απαίτησης εξέτασης των οικονομικών αναγκών είτε σε επίπεδο εδαφικής υποδιαίρεσης είτε στο σύνολο του εδάφους του.
 ΑΡΘΡΟ 8.26
 Πάροχοι υπηρεσιών επί συμβάσει και ανεξάρτητοι επαγγελματίες
 1. Κάθε Μέρος χορηγεί άδεια εισόδου και προσωρινής διαμονής σε παρόχους υπηρεσιών επί συμβάσει και σε ανεξάρτητους επαγγελματίες του άλλου Μέρους, σύμφωνα με το παράρτημα IV του παραρτήματος 8-Β.


text:
2. Αν δεν ορίζεται διαφορετικά στο παράρτημα IV του παραρτήματος 8-Β, κανένα Μέρος δεν θεσπίζει ούτε διατηρεί περιορισμούς σχετικά με τον συνολικό αριθμό των παρόχων υπηρεσιών επί συμβάσει και των ανεξάρτητων επαγγελματιών του άλλου Μέρους στους οποίους έχει δοθεί άδεια εισόδου, με τη μορφή αριθμητικών ποσοστώσεων ή εξέτασης των οικονομικών αναγκών.
 ΑΡΘΡΟ 8.27
 Βραχυπρόθεσμοι επιχειρηματικοί επισκέπτες
 1. Κάθε Μέρος χορηγεί άδεια εισόδου και προσωρινής διαμονής σε βραχυπρόθεσμους επιχειρηματικούς επισκέπτες του άλλου Μέρους σύμφωνα με το παράρτημα ΙΙΙ του παραρτήματος 8-Β, με τις ακόλουθες προϋποθέσεις:
 α)
 οι βραχυπρόθεσμοι επιχειρηματικοί επισκέπτες δεν ασχολούνται με την πώληση των εμπορευμάτων τους ή την παροχή των υπηρεσιών τους στο ευρύ κοινό·
 β)
 οι βραχυπρόθεσμοι επιχειρηματικοί επισκέπτες δεν εισπράττουν για ίδιο λογαριασμό αμοιβή από το εσωτερικό του Μέρους όπου διαμένουν προσωρινά· και
 γ)
 οι βραχυπρόθεσμοι επιχειρηματικοί επισκέπτες δεν ασχολούνται με την παροχή υπηρεσίας στο πλαίσιο σύμβασης συναφθείσας μεταξύ νομικού προσώπου που δεν διαθέτει εγκατάσταση στο έδαφος του Μέρους όπου αυτοί διαμένουν προσωρινά και ενός καταναλωτή στο εν λόγω έδαφος, με την επιφύλαξη του παραρτήματος III του παραρτήματος 8-Β.
 2. Αν δεν ορίζεται διαφορετικά στο παράρτημα IΙΙ του παραρτήματος 8-Β, κάθε Μέρος χορηγεί άδεια εισόδου βραχυπρόθεσμων επιχειρηματικών επισκεπτών χωρίς να απαιτεί άδεια εργασίας, εξέταση των οικονομικών αναγκών ή άλλες διαδικασίες προηγούμενης έγκρισης με παρόμοιο σκοπό.
 ΑΡΘΡΟ 8.28
 Σημεία επαφής
 Κάθε Μέρος, κατά την έναρξη ισχύος της παρούσας συμφωνίας, ορίζει ένα σημείο επαφής για την αποτελεσματική εφαρμογή και λειτουργία του παρόντος τμήματος και κοινοποιεί στο άλλο Μέρος τα στοιχεία επικοινωνίας, συμπεριλαμβανομένης της παροχής πληροφοριών σχετικά με τους αρμόδιους υπαλλήλους. Τα Μέρη προβαίνουν αμέσως σε αμοιβαία ενημέρωση όσον αφορά κάθε μεταβολή των εν λόγω στοιχείων επικοινωνίας.
 ΤΜΗΜΑ E
 Ρυθμιστικό πλαίσιο
 ΥΠΟΤΜΗΜΑ 1
 Εσωτερικές ρυθμίσεις
 ΑΡΘΡΟ 8.29
 Πεδίο εφαρμογής και ορισμοί
 1. Το παρόν υποτμήμα εφαρμόζεται σε μέτρα που λαμβάνονται από Μέρος όσον αφορά τις απαιτήσεις και τις διαδικασίες αδειοδότησης, καθώς και τις απαιτήσεις και τις διαδικασίες αναγνώρισης προσόντων και τα τεχνικά πρότυπα (46) που επηρεάζουν:
 α)
 τις διασυνοριακές συναλλαγές στον τομέα των υπηρεσιών, όπως ορίζονται στο άρθρο 8.2 στοιχείο δ)·
 β)
 την εγκατάσταση όπως ορίζεται στο άρθρο 8.2 στοιχείο θ) ή τη λειτουργία όπως ορίζεται στο άρθρο 8.2 στοιχείο ιστ)· ή
 γ)
 την παροχή υπηρεσίας μέσω της παρουσίας φυσικού προσώπου ενός Μέρους στο έδαφος του άλλου Μέρους σύμφωνα με τις διατάξεις του άρθρου 8.24.
 2. Το παρόν υποτμήμα δεν εφαρμόζεται στις απαιτήσεις και διαδικασίες αδειοδότησης, στις απαιτήσεις και διαδικασίες αναγνώρισης προσόντων και στα τεχνικά πρότυπα:
 α)
 σύμφωνα με μέτρο που δεν συμμορφώνεται με το άρθρο 8.7 ή 8.8 και αναφέρεται στο άρθρο 8.12 παράγραφος 1 στοιχεία α) έως γ) ή με τα άρθρα 8.15 ή 8.16 και αναφέρεται στο άρθρο 8.18 παράγραφος 1 στοιχεία α) έως γ)· ή
 β)
 σύμφωνα με μέτρο που αναφέρεται στο άρθρο 8.12 παράγραφος 2 ή στο άρθρο 8.18 παράγραφος 2.
 3. Για τους σκοπούς του παρόντος υποτμήματος, «αρμόδια αρχή» είναι κάθε κεντρική, περιφερειακή ή τοπική διοίκηση και αρχή ή μη κυβερνητικός φορέας κατά την άσκηση των εξουσιών που του έχουν ανατεθεί από κεντρική, περιφερειακή ή τοπική διοίκηση ή αρχή, ο οποίος είναι εξουσιοδοτημένος να


text:
αποφασίζει σχετικά με τη χορήγηση άδειας παροχής υπηρεσίας, μεταξύ άλλων μέσω της εγκατάστασης, ή σχετικά με τη χορήγηση άδειας για την εγκατάσταση επιχείρησης με σκοπό την άσκηση άλλης οικονομικής δραστηριότητας εκτός της παροχής υπηρεσιών.
 ΑΡΘΡΟ 8.30
 Προϋποθέσεις για την αδειοδότηση και την αναγνώριση προσόντων
 Tα μέτρα που σχετίζονται με τις απαιτήσεις και τις διαδικασίες αδειοδότησης και με τις απαιτήσεις και τις διαδικασίες αναγνώρισης προσόντων βασίζονται στα ακόλουθα κριτήρια:
 α)
 σαφήνεια·
 β)
 αντικειμενικότητα·
 γ)
 διαφάνεια·
 δ)
 εκ των προτέρων δημοσιοποίηση· και
 ε)
 προσβασιμότητα.
 ΑΡΘΡΟ 8.31
 Διαδικασίες αδειοδότησης και αναγνώρισης προσόντων
 1. Οι διαδικασίες αδειοδότησης και αναγνώρισης προσόντων είναι σαφείς, δημοσιοποιούνται εκ των προτέρων και καθορίζονται έτσι ώστε να εξασφαλίζεται ότι οι αιτήσεις θα εξεταστούν αντικειμενικά και αμερόληπτα.
 2. Οι διαδικασίες αδειοδότησης και αναγνώρισης προσόντων είναι όσο το δυνατόν πιο απλές και δεν συνιστούν από μόνες τους περιορισμό για την παροχή υπηρεσίας ή την άσκηση οποιασδήποτε άλλης οικονομικής δραστηριότητας. Τυχόν τέλη αδειών (47) με τα οποία επιβαρύνονται οι αιτούντες σε σχέση με την αίτησή τους είναι εύλογα, διαφανή και δεν περιορίζουν από μόνα τους την παροχή υπηρεσίας ή την άσκηση οποιασδήποτε άλλης οικονομικής δραστηριότητας.
 3. Οι διαδικασίες που εφαρμόζει η αρμόδια αρχή και οι αποφάσεις της κατά τη διαδικασία έκδοσης άδειας είναι αμερόληπτες έναντι όλων των αιτούντων. Η αρμόδια αρχή θα πρέπει να λαμβάνει τις αποφάσεις της κατά τρόπο ανεξάρτητο και να μην είναι υπόλογη σε κανένα πρόσωπο που παρέχει υπηρεσία ή ασκεί οποιαδήποτε άλλη οικονομική δραστηριότητα για την οποία απαιτείται άδεια.
 4. Όταν ισχύει συγκεκριμένη προθεσμία για τις αιτήσεις, η αρμόδια αρχή παρέχει στους αιτούντες εύλογη προθεσμία για την υποβολή αιτήσεων. Η αρμόδια αρχή κινεί τη διαδικασία εξέτασης της αίτησης χωρίς αδικαιολόγητη καθυστέρηση. Αν είναι δυνατόν, η αρμόδια αρχή θα πρέπει να δέχεται αιτήσεις σε ηλεκτρονική μορφή με τις ίδιες προϋποθέσεις γνησιότητας που ισχύουν για την υποβολή σε έντυπη μορφή.
 5. Η αρμόδια αρχή ολοκληρώνει την εξέταση αίτησης και εκδίδει την τελική απόφαση σε εύλογο χρονικό διάστημα από την υποβολή της πλήρους αίτησης. Κάθε Μέρος μεριμνά για τον καθορισμό ενδεικτικού χρονικού πλαισίου για την εξέταση αίτησης, το οποίο δημοσιοποιεί μόλις καθοριστεί.
 6. Μέσα σε εύλογο χρονικό διάστημα μετά την παραλαβή αίτησης την οποία θεωρεί ελλιπή, η αρμόδια αρχή ενημερώνει τον αιτούντα, προσδιορίζοντας, στο μέτρο του δυνατού, τα πρόσθετα στοιχεία που απαιτούνται για τη συμπλήρωση της αίτησης και του παρέχει τη δυνατότητα να διορθώσει τις ελλείψεις.
 7. Η αρμόδια αρχή θα πρέπει, όταν είναι δυνατόν, να δέχεται επικυρωμένα αντίγραφα αντί των πρωτότυπων εγγράφων.
 8. Αν η αρμόδια αρχή απορρίψει αίτηση, ενημερώνει τον αιτούντα, καταρχήν εγγράφως, και χωρίς αδικαιολόγητη καθυστέρηση. Κατόπιν αιτήματος του αιτούντος, η αρμόδια αρχή ενημερώνει επίσης τον αιτούντα σχετικά με τους λόγους απόρριψης της αίτησης, καθώς και με την προθεσμία προσφυγής κατά της εν λόγω απόφασης.
 9. Η αρμόδια αρχή χορηγεί άδεια από τη στιγμή που διαπιστώνεται, κατόπιν δέουσας εξέτασης, ότι ο αιτών πληροί τις προϋποθέσεις για την εξασφάλιση της άδειας.
 10. Η αρμόδια αρχή διασφαλίζει ότι, μόλις χορηγηθεί η άδεια, τίθεται σε ισχύ χωρίς αδικαιολόγητη καθυστέρηση σύμφωνα με τους όρους και τις προϋποθέσεις που καθορίζονται σ' αυτήν.
 ΑΡΘΡΟ 8.32


text:
Τεχνικά πρότυπα
 Κάθε Μέρος ενθαρρύνει τις αρμόδιες αρχές του, κατά τη θέσπιση τεχνικών προτύπων, να θεσπίζουν τεχνικά πρότυπα που έχουν αναπτυχθεί με ανοικτές και διαφανείς διαδικασίες, ενθαρρύνει δε κάθε φορέα που έχει οριστεί για να αναπτύσσει τεχνικά πρότυπα να εφαρμόζει ανοικτές και διαφανείς διαδικασίες.
 ΥΠΟΤΜΗΜΑ 2
 Διατάξεις γενικής εφαρμογής
 ΑΡΘΡΟ 8.33
 Διαχείριση μέτρων γενικής εφαρμογής
 1. Κάθε Μέρος εξασφαλίζει ότι όλα τα μέτρα γενικής εφαρμογής που επηρεάζουν τις συναλλαγές στον τομέα των υπηρεσιών εφαρμόζονται με τρόπο εύλογο, αντικειμενικό και αμερόληπτο.
 2. Η παράγραφος 1 δεν εφαρμόζεται:
 α)
 σε πτυχές μέτρου που δεν συμμορφώνονται με το άρθρο 8.7 ή 8.8 και αναφέρονται στο άρθρο 8.12 παράγραφος 1 στοιχεία α) έως γ) ή στα άρθρα 8.15 ή 8.16 και αναφέρονται στο άρθρο 8.18 παράγραφος 1 στοιχεία α) έως γ)· ή
 β)
 σε μέτρο που αναφέρεται στο άρθρο 8.12 παράγραφος 2 ή στο άρθρο 8.18 παράγραφος 2.
 ΑΡΘΡΟ 8.34
 Διαδικασίες επανεξέτασης διοικητικών αποφάσεων
 1. Κάθε Μέρος διατηρεί τακτικά, διαιτητικά ή διοικητικά δικαστήρια ή διαδικασίες που εξασφαλίζουν, κατόπιν αιτήματος θιγόμενου επιχειρηματία ή παρόχου υπηρεσιών του άλλου Μέρους, ταχεία επανεξέταση διοικητικών αποφάσεων και, εφόσον δικαιολογείται, την εφαρμογή κατάλληλων μέτρων αποκατάστασης κατά αποφάσεων οι οποίες επηρεάζουν:
 α)
 τις διασυνοριακές συναλλαγές στον τομέα των υπηρεσιών, όπως ορίζονται στο άρθρο 8.2 στοιχείο δ)·
 β)
 την εγκατάσταση, όπως ορίζεται στο άρθρο 8.2 στοιχείο θ), ή τη λειτουργία, όπως ορίζεται στο άρθρο 8.2 στοιχείο ιστ)· ή
 γ)
 την παροχή υπηρεσιών μέσω της παρουσίας φυσικού προσώπου ενός Μέρους στο έδαφος του άλλου Μέρους, σύμφωνα με τις διατάξεις του άρθρου 8.24.
 2. Αν οι διαδικασίες που αναφέρονται στην παράγραφο 1 δεν είναι ανεξάρτητες από την υπηρεσία στην οποία έχει ανατεθεί η σχετική διοικητική απόφαση, κάθε Μέρος εξασφαλίζει ότι οι εν λόγω διαδικασίες όντως παρέχουν δυνατότητα αντικειμενικής και αμερόληπτης επανεξέτασης.
 ΑΡΘΡΟ 8.35
 Αμοιβαία αναγνώριση
 1. Καμία διάταξη του παρόντος τμήματος δεν απαγορεύει σε Μέρος να απαιτεί από τα φυσικά πρόσωπα να διαθέτουν τα απαιτούμενα τυπικά προσόντα και/ή την επαγγελματική πείρα που καθορίζονται στο έδαφος στο οποίο παρέχεται η υπηρεσία, για τον συγκεκριμένο τομέα δραστηριοτήτων.
 2. Κάθε Μέρος ενθαρρύνει τους αρμόδιους επαγγελματικούς φορείς στο έδαφός του να υποβάλλουν στην επιτροπή κοινές συστάσεις για την αμοιβαία αναγνώριση, με σκοπό την εκπλήρωση, στο σύνολό τους ή εν μέρει, εκ μέρους των επιχειρηματιών ή των παρόχων υπηρεσιών, των κριτηρίων που εφαρμόζει το εκάστοτε Μέρος για την έγκριση, την αδειοδότηση, τη λειτουργία και την πιστοποίηση επιχειρηματιών και παρόχων, επαγγελματικών ιδίως, υπηρεσιών.
 3. Με την παραλαβή της κοινής σύστασης που αναφέρεται στην παράγραφο 2, η επιτροπή εξετάζει, εντός εύλογου χρόνου, την εν λόγω σύσταση με σκοπό να καθορίσει κατά πόσο συνάδει με την παρούσα συμφωνία και, βάσει των πληροφοριών που περιλαμβάνει η σύσταση, αξιολογεί κυρίως τα ακόλουθα:
 α)
 τον βαθμό σύγκλισης των προτύπων και των κριτηρίων που εφαρμόζει το κάθε Μέρος όσον αφορά τη χορήγηση εγκρίσεων και αδειών και τη λειτουργία και πιστοποίηση που αναφέρονται στην παράγραφο 2· και
 β)
 τη δυνητική οικονομική αξία μιας συμφωνίας αμοιβαίας αναγνώρισης για την έγκριση, την αδειοδότηση, τη λειτουργία και την πιστοποίηση που αναφέρονται στην παράγραφο 2.
 4. Αν πληρούνται οι προαναφερόμενες προϋποθέσεις,


text:
η επιτροπή καθορίζει τις ενέργειες που απαιτούνται για τη διαπραγμάτευση. Στη συνέχεια, τα Μέρη προβαίνουν σε διαπραγματεύσεις, μέσω των αρμόδιων αρχών τους, για την επίτευξη συμφωνίας αμοιβαίας αναγνώρισης για την έγκριση, την αδειοδότηση, τη λειτουργία και την πιστοποίηση που αναφέρονται στην παράγραφο 2.
 5. Οποιαδήποτε συμφωνία αμοιβαίας αναγνώρισης συνάψουν, ενδεχομένως, τα Μέρη συνάδει με τις οικείες διατάξεις της συμφωνίας ΠΟΕ και, ιδίως, με το άρθρο VII της GATS.
 ΥΠΟΤΜΗΜΑ 3
 Ταχυδρομικές και ταχυμεταφορικές υπηρεσίες
 ΑΡΘΡΟ 8.36
 Πεδίο εφαρμογής και ορισμοί
 1. Το παρόν υποτμήμα θέτει τις αρχές του ρυθμιστικού πλαισίου για την παροχή ταχυδρομικών και ταχυμεταφορικών υπηρεσιών και εφαρμόζεται σε μέτρα που λαμβάνονται από ένα Μέρος και επηρεάζουν τις συναλλαγές στον τομέα των ταχυδρομικών και ταχυμεταφορικών υπηρεσιών.
 2. Για τους σκοπούς του παρόντος υποτμήματος ισχύουν οι ακόλουθοι ορισμοί:
 α)
 «άδεια»: η άδεια που μπορεί να απαιτήσει η ανεξάρτητη ρυθμιστική αρχή Μέρους από μεμονωμένο πάροχο, σύμφωνα με τις νομοθετικές και κανονιστικές διατάξεις του Μέρους, ώστε ο εν λόγω πάροχος να προσφέρει ταχυδρομικές και ταχυμεταφορικές υπηρεσίες· και
 β)
 «καθολική υπηρεσία»: η μόνιμη παροχή ταχυδρομικής υπηρεσίας συγκεκριμένης ποιότητας σε όλα τα σημεία της επικράτειας ενός Μέρους σε τιμές προσιτές για όλους τους χρήστες.
 ΑΡΘΡΟ 8.37
 Καθολική υπηρεσία
 1. Κάθε Μέρος δικαιούται να καθορίζει το είδος της υποχρέωσης παροχής καθολικής υπηρεσίας που επιθυμεί να διατηρήσει. Η υποχρέωση αυτή δεν θεωρείται αντιανταγωνιστική καθαυτή, υπό τον όρο ότι εκπληρώνεται κατά τρόπο διαφανή, που δεν εισάγει διακρίσεις και ανταγωνιστικά ουδέτερο και ότι δεν είναι περισσότερο επαχθής απ' όσο απαιτείται για το είδος της καθολικής υπηρεσίας που καθορίζει το Μέρος, σε σχέση με όλους τους παρόχους που υπόκεινται στην υποχρέωση.
 2. Στο πλαίσιο της οικείας νομοθεσίας για τα ταχυδρομεία ή με άλλους συνήθεις τρόπους, κάθε Μέρος ορίζει το πεδίο εφαρμογής της υποχρέωσης παροχής καθολικής υπηρεσίας, λαμβάνοντας πλήρως υπόψη τις ανάγκες των χρηστών και τις εθνικές συνθήκες, συμπεριλαμβανομένων των δυνάμεων της αγοράς στο εκάστοτε Μέρος.
 3. Κάθε Μέρος διασφαλίζει ότι κανένας φορέας παροχής ταχυδρομικών και ταχυμεταφορικών υπηρεσιών στο έδαφός του ο οποίος υποχρεούται να παρέχει καθολική υπηρεσία σύμφωνα με τις νομοθετικές και κανονιστικές διατάξεις του Μέρους δεν εφαρμόζει τις ακόλουθες πρακτικές:
 α)
 αποκλείει την άσκηση επιχειρηματικών δραστηριοτήτων από άλλες επιχειρήσεις, προβαίνοντας σε διεπιδότηση, με έσοδα που προέρχονται από την παροχή της καθολικής υπηρεσίας, την παροχή υπηρεσιών κατεπείγουσας παράδοσης (EMS) (48) ή οποιασδήποτε μη καθολικής υπηρεσίας με τρόπο που συνιστά ιδιωτική μονοπώληση κατά παράβαση του άρθρου 3 του νόμου σχετικά με την απαγόρευση των ιδιωτικών μονοπωλίων και τη διατήρηση του θεμιτού εμπορίου (Νόμος αριθ. 54 του 1947) της Ιαπωνίας ή κατάχρηση δεσπόζουσας θέσης στην αγορά κατά παράβαση του δικαίου περί ανταγωνισμού της Ευρωπαϊκής Ένωσης (49)· ή
 β)
 εφαρμόζει αδικαιολόγητη διάκριση μεταξύ πελατών, όπως είναι οι αποστολείς μεγάλων όγκων αλληλογραφίας ή οι φορείς συγκεντρωτικής διαχείρισης, όπου επικρατούν παρόμοιοι όροι όσον αφορά την αποδοχή, την παράδοση, την ανακατεύθυνση, την επιστροφή και τον αριθμό των ημερών που απαιτούνται για την παράδοση, για την παροχή υπηρεσίας που υπόκειται σε υποχρέωση καθολικής υπηρεσίας.
 ΑΡΘΡΟ 8.38
 Διαδικασίες στα σύνορα
 1. Οι διαδικασίες στα σύνορα για τις διεθνείς ταχυδρομικές και ταχυμεταφορικές υπηρεσίες (50) εφαρμόζονται σύμφωνα με τις


text:
συναφείς διεθνείς συμφωνίες και με τις νομοθετικές και κανονιστικές διατάξεις του κάθε Μέρους.
 2. Με την επιφύλαξη της παραγράφου 1, κανένα Μέρος δεν παρέχει αδικαιολόγητα λιγότερο ευνοϊκή μεταχείριση στις διεθνείς ταχυμεταφορικές υπηρεσίες, όσον αφορά τις διαδικασίες στα σύνορα, από εκείνη που παρέχει στις διεθνείς ταχυδρομικές υπηρεσίες.
 ΑΡΘΡΟ 8.39
 Άδειες
 1. Κάθε Μέρος μπορεί να απαιτεί την εξασφάλιση άδειας για την παροχή υπηρεσίας που καλύπτεται από το παρόν υποτμήμα.
 2. Αν ένα Μέρος απαιτεί την εξασφάλιση άδειας, δημοσιοποιεί:
 α)
 όλα τα κριτήρια αδειοδότησης και τη χρονική περίοδο που απαιτείται κανονικά για την έκδοση απόφασης σχετικά με αίτηση αδειοδότησης· και
 β)
 τους όρους και τις προϋποθέσεις των αδειών.
 3. Αν η αρμόδια αρχή απορρίψει αίτηση αδειοδότησης, ενημερώνει τον αιτούντα, μετά από αίτησή του, για τους λόγους απόρριψης της αδειοδότησης. Κάθε Μέρος καθιερώνει διαδικασία προσφυγής σε ανεξάρτητο όργανο, για τους αιτούντες των οποίων η αίτηση αδειοδότησης απορρίφθηκε. Η εν λόγω διαδικασία είναι διαφανής, δεν εισάγει διακρίσεις και βασίζεται σε αντικειμενικά κριτήρια.
 ΑΡΘΡΟ 8.40
 Ανεξαρτησία του ρυθμιστικού φορέα
 Κάθε μέρος διασφαλίζει ότι:
 α)
 ο ρυθμιστικός του φορέας (51) για τις υπηρεσίες που καλύπτονται από το παρόν υποτμήμα είναι νομικά διακριτός από οποιονδήποτε φορέα παροχής των εν λόγω υπηρεσιών και δεν είναι υπόλογος σ' αυτούς· και
 β)
 με την επιφύλαξη των νομοθετικών και κανονιστικών διατάξεων κάθε Μέρους, οι αποφάσεις και οι διαδικασίες που εφαρμόζει ο ρυθμιστικός του φορέας είναι αμερόληπτες.
 ΥΠΟΤΜΗΜΑ 4
 Υπηρεσίες τηλεπικοινωνιών
 ΑΡΘΡΟ 8.41
 Πεδίο εφαρμογής
 1. Το παρόν υποτμήμα ορίζει τις αρχές του ρυθμιστικού πλαισίου για όλες τις τηλεπικοινωνιακές υπηρεσίες και εφαρμόζεται σε μέτρα που λαμβάνει ένα Μέρος τα οποία επηρεάζουν τις συναλλαγές στον τομέα των τηλεπικοινωνιακών υπηρεσιών και συνίστανται στη μεταφορά σημάτων, καθώς και, μεταξύ άλλων, στη μετάδοση βιντεοσημάτων και ακουστικών σημάτων (ανεξαρτήτως του είδους των πρωτοκόλλων και τεχνολογιών που χρησιμοποιούνται) μέσω των δημόσιων δικτύων μεταφοράς τηλεπικοινωνιών.
 2. Το παρόν υποτμήμα δεν εφαρμόζεται σε σχέση με μέτρα που επηρεάζουν:
 α)
 υπηρεσίες ραδιοτηλεοπτικών μεταδόσεων σύμφωνα με τις νομοθετικές και κανονιστικές διατάξεις του κάθε Μέρους· και
 β)
 υπηρεσίες που παρέχουν περιεχόμενο μεταδιδόμενο με χρήση δικτύων και υπηρεσιών μεταφοράς τηλεπικοινωνιών ή που ασκούν έλεγχο επιμέλειας του περιεχομένου.
 3. Με την επιφύλαξη της παραγράφου 2 στοιχείο α), ο πάροχος υπηρεσιών ραδιοτηλεοπτικών μεταδόσεων θεωρείται πάροχος δημόσιων υπηρεσιών μεταφοράς τηλεπικοινωνιών και τα δίκτυά του δημόσια δίκτυα μεταφοράς τηλεπικοινωνιών, όταν και στον βαθμό που τα εν λόγω δίκτυα χρησιμοποιούνται επίσης για την παροχή δημόσιων υπηρεσιών μεταφοράς τηλεπικοινωνιών.
 4. Καμία διάταξη του παρόντος υποτμήματος δεν ερμηνεύεται κατά τρόπο που να επιβάλλει σε οποιοδήποτε Μέρος την υποχρέωση:
 α)
 να εξουσιοδοτήσει πάροχο υπηρεσιών του άλλου Μέρους να εγκαταστήσει, να κατασκευάσει, να αποκτήσει, να μισθώσει, να θέσει σε λειτουργία ή να παράσχει δίκτυα ή υπηρεσίες μεταφοράς τηλεπικοινωνιών, εκτός αυτών που προβλέπονται στην παρούσα συμφωνία· ή
 β)
 να εγκαταστήσει, να κατασκευάσει, να αποκτήσει, να μισθώσει, να θέσει σε λειτουργία ή να παράσχει δίκτυα ή υπηρεσίες μεταφοράς τηλεπικοινωνιών που δεν προσφέρονται στο κοινό γενικά ή να υποχρεώσει πάροχο υπηρεσιών που υπάγεται στην αρμοδιότητά του να το πράξει.
 ΑΡΘΡΟ 8.42
 Ορισμοί
 Για τους σκοπούς του παρόντος υποτμήματος ισχύουν οι ακόλουθοι ορισμοί:
 α)
 «συναφείς ευκολίες»: υπηρεσίες


text:
και υποδομές που συνδέονται με δημόσια δίκτυα και υπηρεσίες μεταφοράς τηλεπικοινωνιών και οι οποίες είναι απαραίτητες για την παροχή υπηρεσιών μέσω των εν λόγω δικτύων ή υπηρεσιών, όπως είναι τα κτίρια (συμπεριλαμβανομένων των εισόδων και της καλωδίωσης), οι αγωγοί και τα κυτία, καθώς επίσης οι ιστοί και οι κεραίες·
 β)
 «κοστοστρεφής»: βασιζόμενος στο κόστος, που μπορεί να περιλαμβάνει εύλογο κέρδος και διαφορετικές μεθόδους κοστολόγησης των διάφορων ευκολιών ή υπηρεσιών·
 γ)
 «τελικός χρήστης»: ο τελικός καταναλωτής ή συνδρομητής δημόσιου δικτύου ή υπηρεσίας μεταφοράς τηλεπικοινωνιών, συμπεριλαμβανομένου παρόχου υπηρεσιών άλλου από τον πάροχο δημόσιων δικτύων ή υπηρεσιών μεταφοράς τηλεπικοινωνιών·
 δ)
 «βασικές εγκαταστάσεις»: οι εγκαταστάσεις δημόσιου δικτύου ή υπηρεσίας μεταφοράς τηλεπικοινωνιών που:
 i)
 παρέχονται αποκλειστικά ή κυρίως από έναν και μόνο πάροχο ή από περιορισμένο αριθμό παρόχων· και
 ii)
 δεν είναι εφικτό από οικονομική ή τεχνική άποψη να αντικατασταθούν για την παροχή υπηρεσίας·
 ε)
 «διασύνδεση»: η σύνδεση (52) με παρόχους δημόσιων δικτύων ή υπηρεσιών μεταφοράς τηλεπικοινωνιών, ώστε να επιτρέπεται στους χρήστες ενός παρόχου να επικοινωνούν με τους χρήστες κάποιου άλλου παρόχου και να έχουν πρόσβαση σε υπηρεσίες που παρέχει οποιοσδήποτε πάροχος έχει πρόσβαση στο δίκτυο·
 στ)
 «υπηρεσία διεθνούς περιαγωγής στην κινητή τηλεφωνία»: εμπορική υπηρεσία κινητής τηλεφωνίας που παρέχεται βάσει εμπορικής συμφωνίας μεταξύ παρόχων δημόσιων υπηρεσιών μεταφοράς τηλεπικοινωνιών, η οποία δίνει τη δυνατότητα στον τελικό χρήστη να χρησιμοποιεί το κινητό τηλέφωνο που έχει στη χώρα του ή άλλη συσκευή για φωνητικές υπηρεσίες, υπηρεσίες ανταλλαγής δεδομένων ή μηνυμάτων ενώ βρίσκεται εκτός του εδάφους στο οποίο βρίσκεται το δημόσιο δίκτυο μεταφοράς τηλεπικοινωνιών της χώρας του τελικού χρήστη·
 ζ)
 «μισθωμένα κυκλώματα» εγκαταστάσεις τηλεπικοινωνιών μεταξύ δύο ή περισσότερων καθορισμένων σημείων που προορίζονται για να χρησιμοποιούνται αποκλειστικά από συγκεκριμένο χρήστη ή για να διατίθενται αποκλειστικά σ' αυτόν, ανεξαρτήτως της χρησιμοποιούμενης τεχνολογίας·
 η)
 «κύριος πάροχος»: ένας πάροχος που έχει τη δυνατότητα να επηρεάζει σημαντικά τους όρους συμμετοχής, ως προς τις τιμές και την παροχή, στη σχετική αγορά δημόσιων υπηρεσιών μεταφοράς τηλεπικοινωνιών, ως αποτέλεσμα:
 i)
 του ελέγχου επί των βασικών εγκαταστάσεων· ή
 ii)
 της χρήσης της θέσης του στην αγορά·
 θ)
 «που δεν εισάγει διακρίσεις»: μεταχείριση που δεν είναι λιγότερο ευνοϊκή από εκείνη που παρέχεται σε άλλους παρόχους υπηρεσιών και χρήστες ομοειδών δημόσιων δικτύων ή υπηρεσιών μεταφοράς τηλεπικοινωνιών, υπό παρόμοιες συνθήκες·
 ι)
 «φορητότητα αριθμού»: η ικανότητα του τελικού χρήστη των δημόσιων υπηρεσιών μεταφοράς τηλεπικοινωνιών να διατηρεί, στον ίδιο τόπο, τους ίδιους αριθμούς τηλεφώνου, χωρίς να υποβαθμίζεται η ποιότητα ή η αξιοπιστία όταν αλλάζει πάροχο εντός της ίδιας κατηγορίας παρόχων ομοειδών δημόσιων υπηρεσιών μεταφοράς τηλεπικοινωνιών·
 ια)
 «δημόσιο δίκτυο μεταφοράς τηλεπικοινωνιών»: η δημόσια υποδομή τηλεπικοινωνιών που καθιστά δυνατές τις τηλεπικοινωνίες μεταξύ δύο ή περισσότερων καθορισμένων σημείων απόληξης δικτύου·
 ιβ)
 «δημόσια υπηρεσία μεταφοράς τηλεπικοινωνιών»: κάθε υπηρεσία μεταφοράς τηλεπικοινωνιών που διατίθεται στο ευρύ κοινό και η οποία μπορεί να περιλαμβάνει, μεταξύ άλλων, την τηλεγραφική, τηλεφωνική και τηλετυπική μετάδοση που αφορά, συνήθως, μετάδοση πληροφοριών πελατών μεταξύ δύο ή περισσότερων σημείων χωρίς καμία διατερματική μεταβολή στη μορφή ή στο περιεχόμενο των πληροφοριών του πελάτη·
 ιγ)
 «ρυθμιστική αρχή»: ο φορέας ή οι φορείς Μέρους που είναι αρμόδιος/-οι για τη ρύθμιση των τηλεπικοινωνιών·
 ιδ)
 «τηλεπικοινωνίες»: η μετάδοση και λήψη σημάτων


text:
με τη χρήση καλωδίου, ραδιοκυμάτων, οπτικών ή άλλων ηλεκτρομαγνητικών μέσων· και
 ιε)
 «χρήστες»: τελικοί χρήστες ή πάροχοι δημόσιων δικτύων ή υπηρεσιών μεταφοράς τηλεπικοινωνιών οι οποίοι είναι καταναλωτές ή συνδρομητές δημόσιου δικτύου ή υπηρεσίας μεταφοράς τηλεπικοινωνιών.
 ΑΡΘΡΟ 8.43
 Προσεγγίσεις της ρύθμισης
 1. Τα Μέρη αναγνωρίζουν την αξία των ανταγωνιστικών αγορών όσον αφορά την παροχή ευρέος φάσματος επιλογών στις τηλεπικοινωνιακές υπηρεσίες και τη βελτίωση της ευημερίας των καταναλωτών και το γεγονός ότι ενδεχομένως να μη χρειάζεται οικονομική ρύθμιση, αν υπάρχει πραγματικός ανταγωνισμός. Επομένως, τα Μέρη αναγνωρίζουν ότι οι ανάγκες ρύθμισης και οι προσεγγίσεις διαφέρουν από αγορά σε αγορά και ότι κάθε Μέρος μπορεί να αποφασίζει πώς θα εκτελεί τις υποχρεώσεις του βάσει του παρόντος υποτμήματος.
 2. Από αυτή την άποψη, τα Μέρη αναγνωρίζουν ότι κάθε Μέρος μπορεί:
 α)
 να προβαίνει σε άμεση ρύθμιση είτε ενόψει θέματος που αναμένει το Μέρος ότι θα ανακύψει είτε για την επίλυση θέματος που έχει ήδη ανακύψει στην αγορά· ή
 β)
 να βασίζεται στον ρόλο των δυνάμεων της αγοράς, ιδίως όσον αφορά τα τμήματα της αγοράς που είναι ανταγωνιστικά ή έχουν χαμηλούς φραγμούς εισόδου στην αγορά, όπως οι υπηρεσίες που παρέχονται από παρόχους τηλεπικοινωνιακών υπηρεσιών οι οποίοι δεν διαθέτουν δικές τους δικτυακές εγκαταστάσεις.
 3. Προς αποφυγή αμφιβολιών, διευκρινίζεται ότι αν ένα Μέρος δεν προβεί σε ρύθμιση σύμφωνα με την παράγραφο 2 στοιχείο β), εξακολουθεί να υπόκειται στις υποχρεώσεις βάσει του παρόντος υποτμήματος. Καμία διάταξη του παρόντος άρθρου δεν απαγορεύει σε Μέρος να εφαρμόσει ρύθμιση στις υπηρεσίες τηλεπικοινωνιών.
 ΑΡΘΡΟ 8.44
 Πρόσβαση και χρήση
 1. Κάθε Μέρος εξασφαλίζει ότι οποιοσδήποτε πάροχος υπηρεσιών του άλλου Μέρους έχει πρόσβαση και μπορεί να χρησιμοποιεί δημόσια δίκτυα και υπηρεσίες μεταφοράς τηλεπικοινωνιών, τα οποία προσφέρονται με εύλογους όρους και προϋποθέσεις, που δεν εισάγουν διακρίσεις και δεν είναι λιγότερο ευνοϊκά από εκείνα που προσφέρει ο πάροχος των εν λόγω δημόσιων δικτύων και υπηρεσιών μεταφοράς τηλεπικοινωνιών για τις δικές του ομοειδείς υπηρεσίες υπό παρόμοιες συνθήκες. Η παρούσα υποχρέωση εφαρμόζεται, μεταξύ άλλων, μέσω των παραγράφων 2 έως 6.
 2. Κάθε Μέρος εξασφαλίζει σε παρόχους υπηρεσιών του άλλου Μέρους τη δυνατότητα πρόσβασης και χρησιμοποίησης των δημόσιων δικτύων ή υπηρεσιών μεταφοράς τηλεπικοινωνιών που παρέχονται εντός ή διά μέσου των συνόρων του πρώτου Μέρους, συμπεριλαμβανομένων των ιδιωτικών μισθωμένων κυκλωμάτων, και για τον σκοπό αυτό εξασφαλίζει, με την επιφύλαξη των παραγράφων 5 και 6, ότι επιτρέπεται στους εν λόγω παρόχους υπηρεσιών:
 α)
 να αγοράζουν ή να μισθώνουν και να προσαρτούν τερματικό ή άλλο εξοπλισμό που έρχεται σε διεπαφή με το δίκτυο και είναι αναγκαίος για να παράσχουν τις υπηρεσίες τους·
 β)
 να διασυνδέουν ιδιωτικά μισθωμένα ή ιδιόκτητα κυκλώματα με δημόσια δίκτυα και υπηρεσίες μεταφοράς τηλεπικοινωνιών ή με κυκλώματα που μισθώνονται ή ανήκουν σε άλλους παρόχους υπηρεσιών· και
 γ)
 να κάνουν χρήση, κατά την παροχή οποιασδήποτε υπηρεσίας, πρωτοκόλλων λειτουργίας της επιλογής τους, εκτός εκείνων που είναι αναγκαία για την εξασφάλιση της προσφοράς δικτύων και υπηρεσιών μεταφοράς τηλεπικοινωνιών στο κοινό γενικότερα.
 3. Κάθε Μέρος εξασφαλίζει ότι οι πάροχοι υπηρεσιών του άλλου Μέρους έχουν τη δυνατότητα να χρησιμοποιούν δημόσια δίκτυα και υπηρεσίες μεταφοράς τηλεπικοινωνιών για τη μεταφορά πληροφοριών στο εσωτερικό και διαμέσου των συνόρων


text:
του πρώτου Μέρους καθώς και για ενδοεταιρικές επικοινωνίες των εν λόγω παρόχων υπηρεσιών, και για την πρόσβαση σε πληροφορίες που περιέχονται σε βάσεις δεδομένων ή που είναι κατ' άλλον τρόπο αποθηκευμένες σε μηχαναγνώσιμη μορφή στο έδαφος ενός εκ των Μερών ή οποιουδήποτε άλλου μέλους του ΠΟΕ.
 4. Κατά παρέκκλιση από την παράγραφο 3, κάθε Μέρος μπορεί να λάβει μέτρα που είναι αναγκαία για να κατοχυρώσει την ασφάλεια και την εμπιστευτικότητα των μηνυμάτων, υπό την προϋπόθεση ότι τα σχετικά μέτρα δεν εφαρμόζονται κατά τρόπο που να αποτελεί μέσο αυθαίρετης ή αδικαιολόγητης διάκρισης ή συγκαλυμμένο περιορισμό των συναλλαγών στον τομέα των υπηρεσιών.
 5. Κάθε Μέρος εξασφαλίζει ότι δεν επιβάλλεται καμία προϋπόθεση όσον αφορά τη δυνατότητα πρόσβασης και χρησιμοποίησης δημόσιων δικτύων ή υπηρεσιών μεταφοράς τηλεπικοινωνιών εκτός εκείνων που είναι αναγκαίες για:
 α)
 τη διαφύλαξη των καθηκόντων δημόσιας υπηρεσίας των παρόχων δημόσιων δικτύων και υπηρεσιών μεταφοράς τηλεπικοινωνιών και ειδικότερα της δυνατότητάς τους να καθιστούν διαθέσιμα τα δίκτυα και τις υπηρεσίες τους στο κοινό γενικά· ή
 β)
 την προστασία της τεχνικής αρτιότητας των δημόσιων δικτύων ή υπηρεσιών μεταφοράς τηλεπικοινωνιών.
 6. Υπό την προϋπόθεση ότι πληρούν τα κριτήρια που αναφέρονται στην παράγραφο 5, οι προϋποθέσεις πρόσβασης και χρησιμοποίησης των δημόσιων δικτύων και υπηρεσιών μεταφοράς τηλεπικοινωνιών είναι δυνατόν να περιλαμβάνουν:
 α)
 περιορισμούς ως προς τη μεταπώληση και την από κοινού χρησιμοποίηση αυτών των υπηρεσιών·
 β)
 απαίτηση χρησιμοποίησης συγκεκριμένων τεχνικών διεπαφών, συμπεριλαμβανομένων πρωτοκόλλων διεπαφής, για διασύνδεση με τα δημόσια δίκτυα και υπηρεσίες μεταφοράς τηλεπικοινωνιών·
 γ)
 απαιτήσεις, ενδεχομένως, για τη διαλειτουργικότητα των δημόσιων υπηρεσιών μεταφοράς τηλεπικοινωνιών και για την ενθάρρυνση της επίτευξης των στόχων που ορίζονται στο άρθρο 8.55·
 δ)
 έγκριση τύπου τερματικού ή άλλου εξοπλισμού που βρίσκεται σε διεπαφή με δημόσια δίκτυα μεταφοράς τηλεπικοινωνιών και τεχνικές απαιτήσεις σχετικά με την προσάρτηση αυτού του εξοπλισμού στα εν λόγω δίκτυα·
 ε)
 περιορισμούς ως προς τη διασύνδεση μισθωμένων ή ιδιόκτητων κυκλωμάτων με δημόσια δίκτυα ή υπηρεσίες μεταφοράς τηλεπικοινωνιών ή με κυκλώματα που μισθώνονται ή ανήκουν σε άλλους παρόχους υπηρεσιών· ή
 στ)
 διαδικασίες κοινοποίησης, έγκρισης, καταχώρισης ή έκδοσης αδειών.
 ΑΡΘΡΟ 8.45
 Φορητότητα αριθμού
 Κάθε Μέρος διασφαλίζει ότι οι πάροχοι δημόσιας υπηρεσίας μεταφοράς τηλεπικοινωνιών στο έδαφός του παρέχουν φορητότητα αριθμού για τις υπηρεσίες κινητής τηλεφωνίας και κάθε άλλη υπηρεσία που ορίζεται από το εν λόγω Μέρος, εγκαίρως και υπό εύλογους όρους και προϋποθέσεις.
 ΑΡΘΡΟ 8.46
 Μεταπώληση
 Αν ένα Μέρος απαιτήσει από πάροχο δημόσιας υπηρεσίας μεταφοράς τηλεπικοινωνιών να προσφέρει προς μεταπώληση τη δημόσια υπηρεσία μεταφοράς τηλεπικοινωνιών, το εν λόγω Μέρος εξασφαλίζει ότι ο εν λόγω πάροχος δεν επιβάλλει παράλογους όρους ή όρους που εισάγουν διακρίσεις για τη μεταπώληση της δημόσιας υπηρεσίας μεταφοράς τηλεπικοινωνιών.
 ΑΡΘΡΟ 8.47
 Δυνατότητα χρήσης των δικτυακών εγκαταστάσεων και διασύνδεση
 1. Τα Μέρη αναγνωρίζουν ότι η δυνατότητα χρήσης των δικτυακών εγκαταστάσεων (53) και η διασύνδεση θα πρέπει καταρχήν να συμφωνούνται μεταξύ των παρόχων των εν λόγω δημόσιων δικτύων ή υπηρεσιών μεταφοράς τηλεπικοινωνιών.
 2. Κάθε Μέρος διασφαλίζει ότι κάθε πάροχος δημόσιων δικτύων ή υπηρεσιών μεταφοράς τηλεπικοινωνιών στο έδαφός του έχει το δικαίωμα και, αν του ζητηθεί από πάροχο δημόσιων δικτύων ή υπηρεσιών μεταφοράς τηλεπικοινωνιών του άλλου Μέρους, την υποχρέωση να διαπραγματεύεται τη διασύνδεση


text:
μεταξύ τους με σκοπό την παροχή δημόσιων δικτύων ή υπηρεσιών μεταφοράς τηλεπικοινωνιών. Κάθε Μέρος αναθέτει στη ρυθμιστική του αρχή την εξουσία να απαιτεί, κατά περίπτωση, από πάροχο δημόσιων δικτύων ή υπηρεσιών μεταφοράς τηλεπικοινωνιών να παράσχει διασύνδεση με παρόχους δημόσιων δικτύων ή υπηρεσιών μεταφοράς τηλεπικοινωνιών του άλλου Μέρους.
 3. Κανένα μέρος δεν θεσπίζει ούτε διατηρεί μέτρα τα οποία υποχρεώνουν τους παρόχους δημόσιων δικτύων ή υπηρεσιών μεταφοράς τηλεπικοινωνιών, που δίνουν δυνατότητα χρήσης των δικτυακών εγκαταστάσεων ή που παρέχουν διασύνδεση, να προσφέρουν διαφορετικούς όρους και προϋποθέσεις σε διαφορετικούς παρόχους για ομοειδείς υπηρεσίες ή να επιβάλουν υποχρεώσεις οι οποίες δεν σχετίζονται με τις παρεχόμενες υπηρεσίες.
 ΑΡΘΡΟ 8.48
 Υποχρεώσεις που αφορούν κύριους παρόχους
 1. Κάθε Μέρος θεσπίζει ή διατηρεί κατάλληλα μέτρα με σκοπό να αποτρέψει τους παρόχους που αποτελούν, ατομικά ή από κοινού, κύριο πάροχο από την καθιέρωση ή τη συνέχιση αντιανταγωνιστικών πρακτικών. Στις εν λόγω αντιανταγωνιστικές πρακτικές περιλαμβάνονται ιδίως:
 α)
 οι αντιανταγωνιστικές διεπιδοτήσεις·
 β)
 η χρήση πληροφοριών που λαμβάνονται από ανταγωνιστές με αντιανταγωνιστικά αποτελέσματα· και
 γ)
 η μη έγκαιρη παροχή σε άλλους παρόχους υπηρεσιών πληροφοριών τεχνικού χαρακτήρα για βασικές εγκαταστάσεις και πληροφοριών εμπορικού χαρακτήρα που είναι απαραίτητες για την παροχή υπηρεσιών.
 2. Κάθε Μέρος αναθέτει στη ρυθμιστική του αρχή την εξουσία να απαιτεί, κατά περίπτωση, από τους κύριους παρόχους στο έδαφός του να παρέχουν στους παρόχους δημόσιων δικτύων ή υπηρεσιών μεταφοράς τηλεπικοινωνιών του άλλου Μέρους μεταχείριση όχι λιγότερο ευνοϊκή από εκείνη που παρέχει ο εκάστοτε κύριος πάροχος σε παρόμοιες περιστάσεις στις θυγατρικές ή συνδεδεμένες εταιρείες του, όσον αφορά:
 α)
 τη διαθεσιμότητα, την παροχή, τις τιμές ή την ποιότητα ομοειδών τηλεπικοινωνιακών υπηρεσιών· και
 β)
 τη διαθεσιμότητα των τεχνικών διεπαφών που είναι απαραίτητες για τη διασύνδεση.
 3. Κάθε Μέρος διασφαλίζει ότι οι κύριοι πάροχοι στο έδαφός του παρέχουν διασύνδεση με τους παρόχους δημόσιων δικτύων ή υπηρεσιών μεταφοράς τηλεπικοινωνιών του άλλου Μέρους σε οποιοδήποτε τεχνικά εφικτό σημείο του δικτύου του εκάστοτε κύριου παρόχου και ότι ο εκάστοτε κύριος πάροχος παρέχει την εν λόγω διασύνδεση:
 α)
 με όρους, προϋποθέσεις (μεταξύ άλλων όσον αφορά τεχνικά πρότυπα, προδιαγραφές, ποιότητα και συντήρηση) και τιμές που δεν εισάγουν διακρίσεις και δεν είναι λιγότερο ευνοϊκά από εκείνα που προβλέπονται για τις ομοειδείς υπηρεσίες του εν λόγω κύριου παρόχου σε παρόμοιες περιστάσεις και με ποιότητα όχι λιγότερο ευνοϊκή από εκείνη που παρέχεται για ομοειδείς υπηρεσίες μη συνδεδεμένων παρόχων υπηρεσιών ή για τις θυγατρικές ή άλλες συνδεδεμένες εταιρείες αυτού·
 β)
 εγκαίρως, με όρους, προϋποθέσεις (μεταξύ άλλων όσον αφορά τεχνικά πρότυπα, προδιαγραφές, ποιότητα και συντήρηση) και κοστοστρεφείς τιμές, που είναι διαφανείς, εύλογες, έχουν συνάρτηση με την οικονομική σκοπιμότητα, και σε επαρκώς αδεσμοποίητη βάση, ώστε οι πάροχοι να μη χρειάζεται να πληρώσουν για στοιχεία ή εγκαταστάσεις δικτύου που δεν απαιτούνται για την υπηρεσία που πρόκειται να παράσχουν· και
 γ)
 κατόπιν αιτήματος, σε σημεία επιπλέον των σημείων απόληξης του δικτύου στα οποία έχει πρόσβαση η πλειονότητα των χρηστών, έναντι τιμών που αντανακλούν το κόστος κατασκευής των αναγκαίων συμπληρωματικών εγκαταστάσεων τηλεπικοινωνιών.
 4. Κάθε Μέρος διασφαλίζει ότι οι κύριοι πάροχοι στο έδαφός του προσφέρουν την ευκαιρία στους παρόχους δημόσιων δικτύων ή υπηρεσιών μεταφοράς τηλεπικοινωνιών του άλλου Μέρους να διασυνδέσουν τις


text:
εγκαταστάσεις και τον εξοπλισμό τους με εκείνα ενός κύριου παρόχου:
 α)
 προσφέροντας διασύνδεση αναφοράς ή άλλη τυποποιημένη προσφορά διασύνδεσης που περιέχει τιμές, όρους και προϋποθέσεις τα οποία προσφέρει γενικά ο κύριος πάροχος στους παρόχους δημόσιων δικτύων ή υπηρεσιών μεταφοράς τηλεπικοινωνιών· ή
 β)
 με τους όρους και τις προϋποθέσεις συμφωνίας διασύνδεσης που ισχύει.
 5. Κάθε μέρος διασφαλίζει τη δημοσιοποίηση των διαδικασιών που εφαρμόζονται για τη διασύνδεση με κύριους παρόχους στο έδαφός του.
 6. Κάθε Μέρος διασφαλίζει ότι οι κύριοι πάροχοι στο έδαφός του δημοσιοποιούν είτε τις συμφωνίες διασύνδεσής τους είτε τις προσφορές διασύνδεσης αναφοράς.
 7. Κάθε Μέρος διασφαλίζει ότι οι κύριοι πάροχοι στο έδαφός του που αποκτούν πληροφορίες από άλλον πάροχο δημόσιων δικτύων ή υπηρεσιών μεταφοράς τηλεπικοινωνιών κατά τη διαδικασία -και ως αποτέλεσμα- της διαπραγμάτευσης του διακανονισμού για τη χρήση των δικτυακών εγκαταστάσεων ή για τη διασύνδεση χρησιμοποιούν τις πληροφορίες αυτές αποκλειστικά και μόνο για τον σκοπό για τον οποίο παρασχέθηκαν και σέβονται πάντα το απόρρητο των πληροφοριών που διαβιβάστηκαν ή αποθηκεύτηκαν.
 8. Κάθε Μέρος διασφαλίζει ότι οι κύριοι πάροχοι στο έδαφός του δίνουν τη δυνατότητα χρήσης των δικτυακών εγκαταστάσεων, που μπορεί να περιλαμβάνουν, μεταξύ άλλων, στοιχεία δικτύου και συναφείς ευκολίες, σε παρόχους δημόσιων δικτύων και υπηρεσιών μεταφοράς τηλεπικοινωνιών του άλλου Μέρους σχετικά με όρους και προϋποθέσεις (μεταξύ άλλων όσον αφορά τιμές, τεχνικά πρότυπα, προδιαγραφές, ποιότητα και συντήρηση) που είναι εύλογα και διαφανή και δεν εισάγουν διακρίσεις (ούτε σε σχέση με τη χρονική ακρίβεια) και δεν είναι λιγότερο ευνοϊκά από τους όρους και τις προϋποθέσεις που παρέχουν για τις δικές τους ομοειδείς υπηρεσίες σε παρόμοιες περιστάσεις (54).
 ΑΡΘΡΟ 8.49
 Ρυθμιστική αρχή
 1. Κάθε Mέρος διασφαλίζει ότι η ρυθμιστική αρχή του είναι νομικά διακριτή και λειτουργικά ανεξάρτητη (55) από κάθε πάροχο δικτύων, υπηρεσιών ή εξοπλισμού δικτύων τηλεπικοινωνιών.
 2. Μέρος το οποίο διατηρεί την κυριότητα ή τον έλεγχο παρόχου δημόσιων δικτύων ή υπηρεσιών μεταφοράς τηλεπικοινωνιών διασφαλίζει τον αποτελεσματικό διαρθρωτικό διαχωρισμό της ρυθμιστικής λειτουργίας των τηλεπικοινωνιών από τις δραστηριότητες που έχουν σχέση με την κυριότητα ή τον έλεγχο.
 3. Κάθε Μέρος παρέχει στη ρυθμιστική αρχή του την εξουσία να ρυθμίζει τον τομέα των τηλεπικοινωνιών και να επιτελεί το καθήκον που της ανατέθηκε, στο οποίο συμπεριλαμβάνεται η επιβολή μέτρων σε σχέση με τις υποχρεώσεις βάσει του παρόντος υποτμήματος. Τα καθήκοντα που αναλαμβάνει η ρυθμιστική αρχή δημοσιοποιούνται σε εύκολα προσβάσιμη και σαφή μορφή.
 4. Κάθε Μέρος εξασφαλίζει ότι οι αποφάσεις και οι διαδικασίες που ακολουθεί η ρυθμιστική του αρχή είναι αμερόληπτες έναντι όλων των συμμετεχόντων στην αγορά.
 5. Κάθε Μέρος διασφαλίζει ότι η ρυθμιστική του αρχή ασκεί τα καθήκοντά της με διαφανή τρόπο και, στο μέτρο του εφικτού, χωρίς αδικαιολόγητη καθυστέρηση.
 6. Κάθε Μέρος παρέχει στη ρυθμιστική του αρχή την εξουσία να ζητά από τους παρόχους δικτύων και υπηρεσιών τηλεπικοινωνιών όλες τις πληροφορίες, συμπεριλαμβανομένων των χρηματοοικονομικών πληροφοριών, οι οποίες είναι απαραίτητες για να ασκήσει η ρυθμιστική αρχή τα καθήκοντά της σύμφωνα με τις διατάξεις του παρόντος υποτμήματος. Η ρυθμιστική αρχή δεν ζητά περισσότερες πληροφορίες από όσες είναι αναγκαίες για να ασκήσει τα καθήκοντά της και μεταχειρίζεται τις πληροφορίες που λαμβάνει από τους εν λόγω παρόχους σύμφωνα


text:
με τις νομοθετικές και κανονιστικές διατάξεις του Μέρους που αφορούν το επιχειρηματικό απόρρητο.
 ΑΡΘΡΟ 8.50
 Καθολική υπηρεσία
 1. Κάθε Μέρος δικαιούται να καθορίζει το είδος των υποχρεώσεων παροχής καθολικής υπηρεσίας που επιθυμεί να διατηρήσει. Οι υποχρεώσεις καθαυτές δεν θεωρούνται αντιανταγωνιστικές, με την προϋπόθεση ότι εκπληρώνονται κατά τρόπο διαφανή, αντικειμενικό, που δεν εισάγει διακρίσεις και είναι ανταγωνιστικά ουδέτερος και ότι δεν είναι περισσότερο επαχθείς απ' όσο απαιτείται για το είδος της καθολικής υπηρεσίας που καθορίζεται από το Μέρος.
 2. Όλοι οι πάροχοι τηλεπικοινωνιακών υπηρεσιών θα πρέπει να είναι επιλέξιμοι για την παροχή καθολικής υπηρεσίας. Οι πάροχοι καθολικής υπηρεσίας ορίζονται μέσω διαφανούς μηχανισμού που δεν εισάγει διακρίσεις και δεν είναι αδικαιολόγητα επαχθής.
 3. Η ρυθμιστική αρχή Μέρους μπορεί να αποφασίσει κατά πόσον απαιτείται μηχανισμός για να αντισταθμιστεί το καθαρό κόστος των παρόχων που έχουν οριστεί για την παροχή καθολικής υπηρεσίας, αφού ληφθεί υπόψη, ενδεχομένως, το όφελος της αγοράς το οποίο αποκομίζουν οι εν λόγω πάροχοι, ή για να καταμεριστεί το καθαρό κόστος των υποχρεώσεων παροχής καθολικής υπηρεσίας.
 ΑΡΘΡΟ 8.51
 Άδεια παροχής τηλεπικοινωνιακών δικτύων και υπηρεσιών
 1. Κάθε Μέρος επιτρέπει την παροχή τηλεπικοινωνιακών δικτύων και υπηρεσιών, στο μέτρο του δυνατού, με απλή κοινοποίηση ή καταχώριση χωρίς να απαιτείται ρητή εκ των προτέρων απόφαση της ρυθμιστικής του αρχής. Τα δικαιώματα και οι υποχρεώσεις που απορρέουν από την εν λόγω άδεια δημοσιοποιούνται σε εύκολα προσβάσιμη μορφή.
 2. Κατά περίπτωση, ένα Μέρος ενδέχεται να απαιτεί άδεια για το δικαίωμα χρήσης ραδιοσυχνοτήτων και αριθμών ιδίως με σκοπό:
 α)
 την αποφυγή επιβλαβών παρεμβολών·
 β)
 την εξασφάλιση της τεχνικής ποιότητας της υπηρεσίας· και
 γ)
 τη διαφύλαξη της αποτελεσματικής χρήσης του φάσματος.
 3. Αν ένα Μέρος απαιτεί την εξασφάλιση άδειας, δημοσιοποιεί:
 α)
 όλα τα κριτήρια αδειοδότησης και τη χρονική περίοδο που απαιτείται εύλογα για την έκδοση απόφασης σχετικά με αδειοδότηση· και
 β)
 τους όρους και τις προϋποθέσεις των ατομικών αδειών.
 4. Κάθε Μέρος κοινοποιεί στον αιτούντα το αποτέλεσμα της αίτησής του χωρίς αδικαιολόγητη καθυστέρηση μετά τη λήψη της απόφασης σχετικά με την αδειοδότηση. Όταν λαμβάνεται απόφαση απόρριψης αίτησης αδειοδότησης ή ανάκλησης άδειας, κάθε Μέρος γνωστοποιεί στον αιτούντα, καταρχήν γραπτώς, μετά από αίτησή του, τους λόγους της απόρριψης ή της ανάκλησης. Σ' αυτή την περίπτωση ο αιτών έχει τη δυνατότητα να ασκήσει προσφυγή ενώπιον του οργάνου προσφυγών που αναφέρεται στο άρθρο 8.54.
 5. Κάθε Μέρος διασφαλίζει ότι τα διοικητικά τέλη που ενδεχομένως επιβάλλονται σε παρόχους τηλεπικοινωνιακών δικτύων ή υπηρεσιών είναι αντικειμενικά, διαφανή και ανάλογα με το διοικητικό κόστος που επωμίζεται η ρυθμιστική του αρχή. Τα εν λόγω διοικητικά τέλη δεν περιλαμβάνουν πληρωμές για δικαιώματα χρήσης σπάνιων πόρων ούτε υποχρεωτικές εισφορές για την παροχή καθολικής υπηρεσίας.
 ΑΡΘΡΟ 8.52
 Κατανομή και χρήση σπάνιων πόρων
 1. Κάθε Mέρος εφαρμόζει τις τυχόν διαδικασίες του για την κατανομή και τη χρήση σπάνιων πόρων, συμπεριλαμβανομένων των συχνοτήτων, των αριθμών και των δικαιωμάτων διέλευσης, με ανοικτό, αντικειμενικό, έγκαιρο και διαφανή τρόπο που δεν εισάγει διακρίσεις και δεν είναι αδικαιολόγητα επαχθής.
 2. Κάθε Mέρος δημοσιοποιεί την τρέχουσα κατάσταση όσον αφορά τις ζώνες συχνοτήτων που έχουν κατανεμηθεί, αλλά δεν υποχρεούται να παρέχει λεπτομερή στοιχεία ταυτοποίησης των συχνοτήτων που έχουν διατεθεί


text:
για ειδικές χρήσεις από το κράτος.
 3. Τα μέτρα που λαμβάνει Μέρος για την κατανομή και την εκχώρηση φάσματος καθώς και για τη διαχείριση συχνοτήτων δεν είναι καθαυτά ασυμβίβαστα με τα άρθρα 8.7 και 8.15. Επομένως, κάθε Μέρος διατηρεί το δικαίωμα να θεσπίζει και να εφαρμόζει μέτρα πολιτικής για τη διαχείριση φάσματος και συχνοτήτων τα οποία έχουν ως αποτέλεσμα τον περιορισμό του αριθμού των παρόχων δημόσιων υπηρεσιών μεταφοράς τηλεπικοινωνιών, με την προϋπόθεση ότι το Μέρος το πράττει αυτό κατά τρόπο που συνάδει με την παρούσα συμφωνία. Το δικαίωμα αυτό περιλαμβάνει τη δυνατότητα κατανομής ζωνών συχνοτήτων και λαμβάνει υπόψη τις τρέχουσες και τις μελλοντικές ανάγκες και τη διαθεσιμότητα φάσματος.
 ΑΡΘΡΟ 8.53
 Διαφάνεια
 Κάθε Μέρος εξασφαλίζει ότι τα μέτρα του σχετικά με την πρόσβαση και τη χρήση δημόσιων δικτύων και υπηρεσιών μεταφοράς τηλεπικοινωνιών δημοσιοποιούνται, συμπεριλαμβανομένων των μέτρων που αφορούν:
 α)
 τιμολόγια και άλλους όρους και προϋποθέσεις παροχής υπηρεσιών·
 β)
 προδιαγραφές τεχνικών διεπαφών·
 γ)
 φορείς αρμόδιους για την εκπόνηση, την τροποποίηση και την έγκριση προτύπων που επηρεάζουν την πρόσβαση και τη χρήση·
 δ)
 προϋποθέσεις για την προσάρτηση τερματικού ή άλλου εξοπλισμού στα δημόσια δίκτυα μεταφοράς τηλεπικοινωνιών· και
 ε)
 διαδικασίες κοινοποίησης, έγκρισης, καταχώρισης ή έκδοσης αδειών, αν υπάρχουν.
 ΑΡΘΡΟ 8.54
 Επίλυση των διαφορών στον τομέα των τηλεπικοινωνιών
 1. Κάθε Μέρος διασφαλίζει, σύμφωνα με τις νομοθετικές και κανονιστικές του ρυθμίσεις, ότι οι πάροχοι δημόσιων δικτύων και υπηρεσιών μεταφοράς τηλεπικοινωνιών του άλλου Μέρους έχουν δυνατότητα έγκαιρης προσφυγής στη ρυθμιστική αρχή του πρώτου Μέρους για την επίλυση διαφορών που ανακύπτουν σε σχέση με τα δικαιώματα και τις υποχρεώσεις των εν λόγω παρόχων τα οποία απορρέουν από το παρόν υποτμήμα. Σε τέτοιες περιπτώσεις, η ρυθμιστική αρχή επιδιώκει να εκδώσει δεσμευτική απόφαση, κατά περίπτωση, με σκοπό να επιλύσει τη διαφορά χωρίς αδικαιολόγητη καθυστέρηση.
 2. Αν η ρυθμιστική αρχή δεν κινήσει καμία ενέργεια μετά από αίτηση επίλυσης διαφοράς, παρέχει γραπτή εξήγηση της απόφασής της, μετά από αίτηση και εντός εύλογου χρονικού διαστήματος.
 3. Η ρυθμιστική αρχή δημοσιεύει την απόφαση επίλυσης της διαφοράς, σύμφωνα με τις νομοθετικές και κανονιστικές διατάξεις του Μέρους και λαμβανομένων υπόψη των απαιτήσεων επιχειρηματικού απορρήτου.
 4. Κάθε Μέρος διασφαλίζει ότι οποιοσδήποτε πάροχος δημόσιων δικτύων μεταφοράς και παροχής τηλεπικοινωνιακών υπηρεσιών θίγεται από απόφαση της ρυθμιστικής αρχής τηλεπικοινωνιών του μπορεί να ζητήσει επανεξέταση της απόφασης είτε από τη ρυθμιστική αρχή είτε από ανεξάρτητο όργανο προσφυγών που μπορεί να είναι ή να μην είναι δικαστική αρχή.
 5. Κάθε Μέρος διασφαλίζει ότι οποιοσδήποτε πάροχος δημόσιων δικτύων μεταφοράς και παροχής τηλεπικοινωνιακών υπηρεσιών επηρεάζεται από απόφαση της ρυθμιστικής αρχής ή του ανεξάρτητου οργάνου προσφυγών, αν το τελευταίο δεν είναι δικαστική αρχή, μπορεί να ζητήσει επανεξέταση της εν λόγω απόφασης από ανεξάρτητη δικαστική αρχή, εκτός αν έχει αποδεχθεί ο πάροχος διαδικασία σύμφωνα με την οποία η ρυθμιστική αρχή ή το ανεξάρτητο όργανο προσφυγών μπορεί να εκδώσει οριστική απόφαση, σύμφωνα με τις νομοθετικές και κανονιστικές διατάξεις του Μέρους.
 6. Κανένα Μέρος δεν επιτρέπει να αποτελέσει η υποβολή αιτήματος για επανεξέταση από όργανο προσφυγών ή από δικαστική αρχή λόγο μη συμμόρφωσης με την απόφαση της ρυθμιστικής αρχής, εκτός αν το αρμόδιο όργανο προσφυγών ή η δικαστική


text:
αρχή αναστείλει ή καταργήσει τη συγκεκριμένη απόφαση.
 7. Η διαδικασία που αναφέρεται στις παραγράφους 1 έως 3 δεν εμποδίζει κανένα από τα εμπλεκόμενα μέρη να ασκήσει αγωγή ενώπιον των δικαστικών αρχών.
 ΑΡΘΡΟ 8.55
 Σχέση με διεθνείς οργανισμούς
 Τα Μέρη αναγνωρίζουν τη σημασία των διεθνών προτύπων για τη συνολική συμβατότητα και διαλειτουργικότητα των δικτύων και των υπηρεσιών μεταφοράς τηλεπικοινωνιών και αναλαμβάνουν την προώθηση αυτών των προτύπων μέσω των εργασιών των σχετικών διεθνών φορέων, συμπεριλαμβανομένης της Διεθνούς Ένωσης Τηλεπικοινωνιών και του Διεθνούς Οργανισμού Τυποποίησης.
 ΑΡΘΡΟ 8.56
 Εμπιστευτικότητα των πληροφοριών
 Κάθε Μέρος κατοχυρώνει το απόρρητο των τηλεπικοινωνιών και των συναφών δεδομένων κίνησης των χρηστών στα δημόσια δίκτυα και υπηρεσίες μεταφοράς τηλεπικοινωνιών, χωρίς να περιστέλλει αδικαιολόγητα τις συναλλαγές στον τομέα των υπηρεσιών.
 ΑΡΘΡΟ 8.57
 Διεθνής περιαγωγή στην κινητή τηλεφωνία (56)
 1. Κάθε Μέρος προσπαθεί να συνεργαστεί για την προώθηση διαφανών και λογικών τιμών για τις υπηρεσίες διεθνούς περιαγωγής στην κινητή τηλεφωνία με σκοπό την προώθηση της αύξησης των συναλλαγών μεταξύ των Μερών και τη βελτίωση της ευημερίας των καταναλωτών.
 2. Κάθε Μέρος μπορεί να επιλέξει να προβεί σε ενέργειες για την ενίσχυση της διαφάνειας και του ανταγωνισμού σε σχέση με τις διεθνείς τιμές περιαγωγής στην κινητή τηλεφωνία και για την εξεύρεση τεχνολογικών εναλλακτικών λύσεων για την περιαγωγή, όπως:
 α)
 να εξασφαλίσει ότι οι πληροφορίες που αφορούν τις λιανικές τιμές είναι εύκολα προσβάσιμες για τους καταναλωτές· και
 β)
 να ελαχιστοποιήσει τα εμπόδια για τη χρήση τεχνολογικών εναλλακτικών λύσεων αντί της περιαγωγής, δίνοντας τη δυνατότητα στους καταναλωτές, όταν επισκέπτονται το έδαφος Μέρους από το έδαφος του άλλου Μέρους, να έχουν πρόσβαση σε υπηρεσίες τηλεπικοινωνιών χρησιμοποιώντας τη συσκευή της επιλογής τους.
 3. Κάθε Μέρος ενθαρρύνει τους παρόχους δημόσιων υπηρεσιών μεταφοράς τηλεπικοινωνιών στο έδαφός του να δημοσιοποιούν τις διαθέσιμες πληροφορίες σχετικά με τις λιανικές τιμές για τις υπηρεσίες διεθνούς περιαγωγής στην κινητή τηλεφωνία για φωνητικά μηνύματα, δεδομένα και μηνύματα κειμένου στους τελικούς χρήστες όταν επισκέπτονται το έδαφος του άλλου Μέρους.
 4. Καμία διάταξη του παρόντος άρθρου δεν απαιτεί από Μέρος να ρυθμίσει τις τιμές ή τους όρους παροχής υπηρεσιών διεθνούς περιαγωγής στην κινητή τηλεφωνία.
 ΥΠΟΤΜΗΜΑ 5
 Χρηματοπιστωτικές υπηρεσίες
 ΑΡΘΡΟ 8.58
 Πεδίο εφαρμογής
 1. Το παρόν υποτμήμα εφαρμόζεται σε μέτρα που λαμβάνονται από ένα Μέρος και αφορούν συναλλαγές στον τομέα των χρηματοπιστωτικών υπηρεσιών.
 2. Για τους σκοπούς της εφαρμογής του άρθρου 8.2 στοιχείο ιθ) του παρόντος υποτμήματος, ως «υπηρεσίες που παρέχονται κατά την άσκηση κρατικής εξουσίας» νοούνται:
 α)
 οι δραστηριότητες που ασκούνται από κεντρική τράπεζα ή νομισματική αρχή ή από οποιοδήποτε άλλο δημόσιο φορέα κατά την εφαρμογή νομισματικών ή συναλλαγματικών πολιτικών·
 β)
 οι δραστηριότητες που εντάσσονται σε θεσμοθετημένο σύστημα κοινωνικής ασφάλισης ή στο πλαίσιο κρατικών συνταξιοδοτικών καθεστώτων· και
 γ)
 άλλες δραστηριότητες που διεξάγονται από δημόσιο φορέα για λογαριασμό ή με την εγγύηση ή με τη χρήση χρηματοδοτικών πόρων του Μέρους ή των δημόσιων φορέων του.
 3. Για τους σκοπούς της εφαρμογής του άρθρου 8.2 στοιχείο ιη) του παρόντος υποτμήματος, σε περίπτωση που ένα Μέρος επιτρέπει την ανάληψη οποιασδήποτε από τις δραστηριότητες που αναφέρονται στην παράγραφο 2 στοιχεία β) και γ) που θα διεξαχθεί από τους φορείς παροχής χρηματοπιστωτικών υπηρεσιών,


text:
υπό συνθήκες ανταγωνισμού με δημόσιο φορέα ή πάροχο χρηματοπιστωτικών υπηρεσιών, ο όρος «υπηρεσίες» περιλαμβάνει τις εν λόγω δραστηριότητες.
 4. Το άρθρο 8.2 στοιχείο ιθ) δεν εφαρμόζεται στις υπηρεσίες που καλύπτονται από το παρόν υποτμήμα.
 ΑΡΘΡΟ 8.59
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «χρηματοπιστωτική υπηρεσία»: κάθε υπηρεσία χρηματοπιστωτικής φύσεως που προσφέρεται από πάροχο χρηματοπιστωτικών υπηρεσιών ενός Μέρους· στις χρηματοπιστωτικές υπηρεσίες περιλαμβάνονται όλες οι ασφαλιστικές και οι συναφείς με ασφαλίσεις υπηρεσίες, καθώς και όλες οι τραπεζικές και λοιπές χρηματοπιστωτικές υπηρεσίες (εκτός των ασφαλιστικών)· στις χρηματοπιστωτικές υπηρεσίες περιλαμβάνονται οι ακόλουθες δραστηριότητες:
 i)
 ασφαλιστικές και συναφείς με την ασφάλιση υπηρεσίες:
 Α)
 πρωτασφάλιση (συμπεριλαμβανομένης της συνασφάλισης)·
 1)
 ζωής· και
 2)
 άλλη·
 Β)
 αντασφάλιση και αντεκχώρηση·
 Γ)
 ασφαλιστική διαμεσολάβηση, όπως μεσιτεία και πρακτόρευση· και
 Δ)
 επικουρικές ασφαλιστικές υπηρεσίες, όπως παροχή συμβουλών, αναλογιστικές μελέτες, εκτίμηση κινδύνου και διακανονισμός αποζημιώσεων. και
 ii)
 τραπεζικές και λοιπές χρηματοπιστωτικές υπηρεσίες (εκτός των ασφαλιστικών):
 Α)
 αποδοχή καταθέσεων και άλλων επιστρεπτέων κεφαλαίων από το κοινό·
 Β)
 κάθε μορφής δανειοδότηση, συμπεριλαμβανομένης της καταναλωτικής πίστης, των ενυπόθηκων πιστώσεων, της διαχείρισης επιχειρηματικών απαιτήσεων και της χρηματοδότησης εμπορικών συναλλαγών·
 Γ)
 χρηματοδοτική μίσθωση·
 Δ)
 όλες οι υπηρεσίες πληρωμής και μεταφοράς χρημάτων, συμπεριλαμβανομένων των πιστωτικών και χρεωστικών καρτών και των καρτών προθεσμιακής χρέωσης, καθώς και των ταξιδιωτικών και τραπεζικών επιταγών·
 Ε)
 εγγυήσεις και αναλήψεις υποχρεώσεων·
 ΣΤ)
 συναλλαγές για ίδιο λογαριασμό ή για λογαριασμό πελατών είτε στο χρηματιστήριο είτε σε εξωχρηματιστηριακές αγορές ή με άλλο τρόπο για:
 1)
 τίτλους χρηματαγοράς (συμπεριλαμβανομένων των επιταγών, των συναλλαγματικών και των πιστοποιητικών καταθέσεων)·
 2)
 συνάλλαγμα·
 3)
 παράγωγα προϊόντα, συμπεριλαμβανομένων, μεταξύ άλλων, των προθεσμιακών συμβολαίων και των συμβολαίων με δικαίωμα προαίρεσης·
 4)
 συναλλαγματικές ισοτιμίες και επιτόκιο, συμπεριλαμβανομένων προϊόντων όπως οι συμφωνίες ανταλλαγής και οι προθεσμιακές συμφωνίες επιτοκίου·
 5)
 μεταβιβάσιμες κινητές αξίες· και
 6)
 άλλα διαπραγματεύσιμα μέσα και χρηματοοικονομικά στοιχεία ενεργητικού, συμπεριλαμβανομένων των ράβδων χρυσού ή αργύρου·
 Ζ)
 συμμετοχή στην έκδοση κάθε είδους κινητών αξιών, συμπεριλαμβανομένων της ανάληψης έκδοσης και της πρακτόρευσης, είτε σε δημόσιο είτε σε ιδιωτικό επίπεδο, και παροχή υπηρεσιών σχετικών με τις εν λόγω εκδόσεις·
 Η)
 υπηρεσίες χρηματομεσιτείας·
 Θ)
 διαχείριση περιουσιακών στοιχείων, όπως διαχείριση ρευστών ή χαρτοφυλακίου, διαχείριση συλλογικών επενδύσεων κάθε είδους, διαχείριση συνταξιοδοτικών ταμείων, υπηρεσίες φύλαξης, θεματοφύλακα και καταπιστευματοδόχου·
 Ι)
 υπηρεσίες διακανονισμού και εκκαθάρισης περιουσιακών στοιχείων, συμπεριλαμβανομένων των κινητών αξιών, των παράγωγων προϊόντων και άλλων διαπραγματεύσιμων τίτλων·
 ΙΑ)
 παροχή και μεταφορά χρηματοπιστωτικών πληροφοριών, καθώς και λογισμικού επεξεργασίας χρηματοπιστωτικών δεδομένων και συναφούς λογισμικού από παρόχους άλλων χρηματοπιστωτικών υπηρεσιών· και
 ΙΒ)
 υπηρεσίες παροχής συμβουλών, διαμεσολάβησης και άλλες επικουρικές χρηματοπιστωτικές υπηρεσίες σχετικές με το σύνολο των δραστηριοτήτων που αναφέρονται στα σημεία Α) έως ΙΑ), συμπεριλαμβανομένων της αξιολόγησης και της ανάλυσης της πιστοληπτικής ικανότητας, της έρευνας και της παροχής συμβουλών για επενδύσεις και συγκρότηση χαρτοφυλακίων, της παροχής συμβουλών για εξαγορές, καθώς και για αναδιάρθρωση και στρατηγική επιχειρήσεων·
 β)
 «πάροχος χρηματοπιστωτικών υπηρεσιών»: κάθε φυσικό ή νομικό πρόσωπο ενός Μέρους που επιδιώκει να παρέχει ή παρέχει χρηματοπιστωτικές υπηρεσίες, μη συμπεριλαμβανομένων δημόσιων φορέων·
 γ)
 «νέες χρηματοπιστωτικές υπηρεσίες»: υπηρεσίες χρηματοπιστωτικού χαρακτήρα, συμπεριλαμβανομένων των υπηρεσιών που έχουν σχέση με υφιστάμενα και νέα προϊόντα ή με τον τρόπο παράδοσης ενός προϊόντος, οι οποίες δεν παρέχονται από